Бобур Акмаловнинг Керагидан ортиғи керакмас! номли блоги\nКиритилган сана: 2013-10-14 19:06\nОсиё кубоги финал босқичи саралаш ўйинларига, алалхусус, Вьетнам билан бўлажак ўйинга терма жамоамиз тайёргарлиги ва ёндошуви ҳақида Қаҳрамон Асланов етарлича ёзди. Аниқ фактлар, мисоллар, мулоҳазалар мавжуд унинг мақоласида. Мен ҳам терма жамоа ҳақида ёзмоқчиман. Чунки бу жамоа ҳаммамизники ва унга ким мураббий бўлишидан, таркибда кимлар ўйнашидан қатъий назар у доим миллат жамоаси бўлиб қолаверади. Демоқчи бўлганларим эса ана шу жамоани оёқости қилаётганлар ҳақида.\nДунё кинематографиясидаги аксар фильмлар (драма жанридан бўлак) яхшилик ва ёмонликнинг қарама-қаршилиги устига қурилган, буни биласиз. Одатда шундай фильмларда якунда яхшилик ғалаба қозонади, яъни happy end. Баъзиларида енгилаётган ёвуз персонаж сўнгги чора сифатида ўлаётганда ҳам қандайдир ёмонлик қилиб кетиш ҳаракатида бўлади. Дейлик, жарга итариб юборилаётган ўша ёвуз сўнгги сонияларда қўллари билан жар лабида турган қай бир яхши персонажни ўзи билан тубсизликка тортиб кетади. Фильм яхши тугайдию, лекин нобуд бўлган яхши персонажга ачиниш ҳисси ҳам мавжуд бўлади. Аммо, умуман олганда, эзгу мақсадга эришилади.\nТерма жамоа атрофидаги бугунги гапларни ана шундай фильмларнинг финал саҳнасига ўхшатаман. Бир овоздан барчани ёмонлаш. Эҳ-ҳе, журналистлар кампаниявозликда, футболчилар иштиёқсизликда, мураббийга қарши чиқишда, саботажу бойкот қилишда, мухлислар ишқибозликни ўрнига қўймасликда, доим танқид қилаверишда, жамоага ишонмасликда, ЎФФ матбуот хизмати бекорчиликда ва кампаниявозликка шароит яратиб беришда, ЎФФ раҳбари ишни нотўғри олиб бораётганликда айбландилар. Бу айбловлар маълум кишилар томонидан янграётгани ўша шахсларнинг мақсади қандай эканлигини очиқ-ойдин кўрсатиб турмаяптими? Буни сезиш учун олий маълумотли ёки даҳо бўлиш шарт эмас. Ажабланарлиси, даҳшатлиси, ачинарлиси шуки, ўша кишилар бирор марта бош мураббийни айблаш уёқда турсин, уни кўкларга кўтаришда давом этяпти (бешшшу биррр; тарихимиздаги энг яхши натижага эришдик... ва ҳ.к). Бедодлик! Натижаларнинг расволигини кўр ҳам кўриб турган бир вақтда бу ишлардан, узр-ку, латта ҳиди келяпти.\nҚаҳрамон Аслановнинг мақоласидаги гапларга алоҳида урғу бераман. Нега Асқар Толибжонов ҳам, Миржалол Қосимов ҳам, Алишер Аминов ҳам, Зафар Имомхўжаев ҳам легионерларга “осилволишди”? Асланов айнан легионерлар терма жамоани ўша биз етиб келган манзилгача елкаларида кўтариб олиб келишганини ёзган. Қатарни мағлуб этиб ЖЧга чиқолмаганимиз ҳақидаги хабарни майдондаёқ билган легионерларимиз Гейнрих ва Аҳмедов кўз ёш тўкишмадими? Ё улар ўйнагиси келмаса ҳам узоқдан ўйин учун етиб келиб, ўйиндан сўнг афсус чекиб йиғлашга келишганми? Мантиқ қани? Майли, гап йиғида ҳам эмас. Ўша куни аксар футболчиларимиз унсиз йиғлаганликларига ишончим комил. Мураббий-чи? У ҳам эзилгандир, инкор этмайман. Фақат гап айбдорлар ҳақида кетар экан, мураббийдан бўлак бошқа барча айбдор қилиниши абсурд. Ўша бир гуруҳ жаноблар мураббий ҳам, футболчилар ҳам бирдек айбдор, деб танқид қилишганда бошқа гап эди. Шу эмасми ўзбек футболи, миллий терма жамоа манфаатидан кўра мураббийнинг, ўзининг манфаатини юқорироқ қўйиш? Шу эмасми халқнинг кўзига чўп тиқиш?\nЎйинолди матбуот анжуманида ҳам шу ғаламислик давом этган. Қай бир “журналист” Иордания билан ўйинга чақиртирилмаган Гейнрихга “мағлубият учун мураббий узр сўради, футболчилар узр сўрамайдими?” қабилида савол берибди ўша “журналист”. Бу провокация эмасми? Сенлар ҳам айбдорсанлар, дегани эмасми? Ўзи, умуман, муҳим ўйин олдидан футболчига нега бунақа сассиқ савол берилди экан? У емаган сомсасига пул тўлаши керакми? Ўша “журналист” гўёки “Миржалол ака, ҳамма сизга қарши бўлса ҳам мен сиз томонман, сиз айбдор эмассиз”, демоқчи бўлдими?!\nМен бу гапларим билан яна бир бора Қосимов айбдор, у ишдан кетсин, дегим йўқ. Бу эски гап. Бўладигани бўлиб ўтди. Тушунинглар, гап Қосимовда эмас, бош мураббийда. Унинг кимлигини аҳамияти йўқ. Ғалаба қилса қўшилишиб қувонамиз, мағлуб бўлса, ишини эплолмаса куюнамиз, танқид қиламиз. Кимлигининг аҳамияти йўқ!!! Мен, шунчаки, юқоридаги кино муқоясадаги каби иш расво бўлганини билса ҳам, бу миссиянинг куни битганини билса ҳам сўнгги қуролларини ишга солиб бизни алдамоқчи бўлаётган, футболчиларни халққа ёмон кўрсатиб, ўзини оқлаб олмоқчи бўлаётганларнинг чакаги ёпилишини хоҳлайман, холос. Улар гўё нишонни бошқа ёққа буриб юбориб, гапни айлантириб, ўзлари силлиққина, оппоққина, айбсизгина бўлиб вазиятдан чиқиб кетмоқчи бўлишяпти. Жаноблар, сиз миссиянгизни “шараф” билан бажардингиз – терма жамоамиз расволик бўсағасида. Буёғига энди тинч қўйинг айбсиз одамларни. Биламан, мард бўлиб “айб менда”, деёлмайсиз, ҳеч бўлмаса жим туринг.\nМен Қосимовдан кўра Жепаровга, Толибжоновдан кўра Ҳайдаровга ишонаман. Уларнинг интервьюларидаги гапларга ишонаман. Улар ЖЧни орзу қилмаганликларига, иштиёқсиз тўп тепганларига ишонмайман. “Мураббий ким бўлса ҳам у муваққат, бу кунлар ўтиб кетади, Мундиалда ўйнасак тарихда қоламиз, бу ҳар қандай футболочининг орзуси”, деб ўйламаганларига ишонмайман. Бундай мақсад бўлмаганига ишонмайман. Баъзилар вазифалари ўртоқлик учрашувлари ташкил қилиш, жамоадаги муҳитни яхши бўлиши, йигитларни руҳлантириш ўрнига иғво ботқоғига ботиш, чипталар муаммосини ҳал қила олмаслик, ўртоқлик учрашувлари уюштириб бера олмаслик билан машғул бўлиб юрганларида бутун цикл давомида майдонда ўша футболчилар тўп тепишди.\nШуни айтишим керакки, ҳозирда муаммо бош мураббий масштабидан каттароқ муаммога айланмоқда. Яъни, ЖЧга йўл оломаган ва ишни тўғри йўлга қўёлмаган бир гуруҳ жаноблар ўз манфаатлари йўлида нотўғри маълумотни матбуот орқали оммага сочишни бошлади. Бу эса, шубҳасиз, ўзбек футболи илдизига болта уриши мумкин бўлган, шу кунгача эришилган натижаларни бир тийин қилиб, уни бир неча йилга орқага итқитиб юбориши мумкин бўлган кенг кўламли муаммо. Хуллас, ҳақиқатан ҳам чипта сотувчидан тортиб марказ раҳбаригача, администратордан тортиб мураббийгача, “Футбол шарҳи”дан тортиб “Стадион”гача ўзгартириш вақти келди, чоғи.


07 май 2021, Тошкент вақти: 03:44\nЧоршанба куни Рамаллоҳда АҚШ Давлат котиби Ҳиллари Клинтон, ундан кейин БМТ Бош котиби Бан Ки Мун Фаластин мухторияти раҳбари Маҳмуд Аббос билан учрашди. Учрашувда Фаластин-Исроил низосини бартараф этиш масаласи муҳокама қилинди.\nБан Ки Мун Фаластинни Ғазо минтақасидан Исроилга қилинаётган ракета ҳужумларини тўхтатишга чақирди.\nЧоршанба куни Исроил Ғазога юздан ортиқ ҳужум уюштирди. ХАМАС Исроилнинг жанубига тўртта ракета отгани ҳақида Исроил армияси маълум қилди.\nТўққиз кундан бери давом этаётган отишмаларда 136 фаластинлик ва беш яҳудий ҳалок бўлган.\nАҚШ Давлат котиби Ҳиллари Клинтон Ғазо масаласини муҳокама қилиш учун Миср пойтахти Қоҳирага ташриф қилди.Миср ХАМАС ва Исроилни муросага келтириш жараёнидаги асосий ўртамчи ҳисобланади.


Биз Вьетнамга турларни энди сота бошлаган пайтимизда кўпчилик сайёҳлар: «Нима, у ерда дам олса бўладими? У ёқда ўзи тинчми?», – дея ҳайрон бўлишарди. Эҳтимол, Вьетнам уруши ХХ аср тарихида шу қадар кучли из қолдирган эканки, баъзилар ушбу давлатнинг Жануби-Шарқий Осиёдаги дам олиш учун энг яхши инфратузилмага эга эканлигини билишмайди. Вьетнам ҳозирда ҳақиқий сайёҳлик тўлқинини бошидан кечирмоқда. Ва биз у ерга бориш керак ёки йўқлигини ўйлаб ўтирган бир пайтда европаликлар ва россияликлар Вьетнамни фаол равишда тадқиқ қилишяпти.\nФевралда мамлакатдаги энг йирик ва машҳур ороллардан бири – Фукуокни ўрганишга мен ҳам оилам билан йўл олдим. Илгари Вьетнам жанубидаги ривожланган соҳилбўйи курорт шаҳри Нячангда бўлганман. У ер менга ёққан ва аслини олганда Фукуок менда яхши таассурот қолдиришига шубҳа қилмаганман. Бироқ ажойиб таассуротлардан ташқари у ер менга саёҳатимиз давомида биз билан содир бўлган кўплаб қизиқарли воқеалари билан эсда қолди.\nФукуокда меҳмонхоналар кўп. Бунга Marriott, Novotel, Radisson ва бошқа машҳур брендларни мисол қилиб келтириш мумкин. Меҳмонхонани шаҳардан ёки аксинча, шовқин-сурондан узоқроқ жойдан топиш мумкин. Бу ёғи сизнинг хоҳишингизга боғлиқ. Биз Premier Village Phu Quoc Resort 5* меҳмонхонасига жойлашдик. Бу 2017 йилда қуриб битказилган, 80 000 квадрат метр майдонга эга, виллалари ҳар ерга тарқалган нисбатан янги меҳмонхона.\nБиз ҳам ана шундай виллалардан бирида яшадик.\nБизнинг вилламиз ичидан қандай кўринишга эга бўлганини бир кўринг.\nКўриб турганингиздек, виллалар жуда ҳам чиройли ва шинам, бассейнлари, ошхонаси, террасаси ва ажойиб манзараси бор!\nШунчаки меҳмонхона ҳудудида айланишнинг ўзиёқ ҳақиқий завқ!\nPremier Village Phu Quoc Resort 5* нинг ўз пляжи бор – жуда ҳам тоза, чиройли, оппоқ қумли ва мусаффо сувли. Айтганча, денгиз сувининг ҳарорати шунчалик ёқимли эдики (камида 27 градус!), сувдан умуман чиққимиз келмасди!\nМеҳмонхонада ёғоч каравотча ва соябонлар билан бизда бирор марта муаммо бўлмади.\nМеҳмонхона ҳудудида барга эга улкан очиқ бассейн бўлиб, унинг катталигини кўз билан тўлиқ илғаб бўлмасди.\nМеҳмонхона ҳудуди катталиги боис меҳмонларни электрокарлар – багларда олиб боришади.\nРесепшн мана бундай кўринишга эга.\nМеҳмонхона ва оролнинг ягона кичик салбий жиҳати – бу ходимлар ва маҳаллий аҳолининг инглиз тилини билиш даражаси. Уларнинг кўпчилиги инглизча сўзлашмайди ва бу тилни умуман тушунишмайди. Шу сабабли, балки сизга ҳам худди бизда бўлгани каби фикрингизни қўлларингиз билан тушунтиришингизга тўғри келар.\nНонуштани меҳмонхонада қилдик, тушлик ва кечки овқат учун эса шу ердаги кафе ва ресторанларга бордик. Балиқ ва денгиз маҳсулотлари шинавандаларини хурсанд қилишга шошиламан: Фукуокда улар олий сифатли ва арзон. Мисол учун, катта балиқ ёки креветкалар порцияси $ 4-5 атрофида туради.\nОролда ресторанлар хилма-хил: оддий кўча кафелари ҳам, юқори даражали ресторан, бар ва дискобарлар ҳам бор. Бутун дунёга машҳур Giraffe кафеси ҳам бор бўлиб, у ерда тушлик қилиш ва бир пайтнинг ўзида ушбу ноёб жониворларни томоша қилиш мумкин! Айтганча, бу ерда ҳам нархлар анча арзон. 1 сет (клярга аралаштирилган товуқ, фри, салат ва пепси)га мен бор-йўғи $5 тўладим!\nФукуокда зерикиб қолмайсиз, чунки бу ерда кўплаб кўнгилочар жойлар бор. Марварид фабрикаси ёки Қамоқхона музейига бориш мумкин. Биз эса бўш вақтимизни фаолроқ ўтказишни ният қилдик ва ҳайвонот боғи бўлган сафари-паркка йўл олдик. Агар сиз ҳам у ерга боришни истасангиз, у ерда камида 3 соат вақтингизни ўтказишингизни билинг. Бир киши учун чипта $28 туради.\nШунингдек биз денгиз устидаги энг узун йўл сифатида Гиннесснинг рекордлар китобига кирган арқон йўлида учишга қарор қилдик. Унинг узунлиги 7,9 км. Бир тарафнинг ўзига тахминан 20 дақиқа юрдик. Чипта нархи – $ 13.\nУ ердан ажойиб манзара очилади!\nАгар Фукуокка болаларингиз билан боришни режалаштираётган бўлсангиз, албатта Vinpearl Land аквапарк ва кўнгилочар паркларига кириб ўтинг, шунингдек ороллар бўйлаб экскурсия ҳам уюштиришингиз мумкин.\nМассажни ёқтирувчилар бу ерда ушбу муолажадан баҳраманд бўлишлари мумкин. У бу ерда Таиланддагидан асло қолишмайди! Унинг нархи $7 дан бошланади (оёқларни уқалаш). Бутун танани бир соат давомида уқалаш $13 ва ундан юқори туради (агар сиз яхшироқ салон танласангиз, нархи ҳам юқорироқ бўлади).\nОролда шаҳар бўйлаб биз асосан таксида ҳаракатландик, чунки меҳмонхонамиз марказдан 25 км узоқда жойлашган эди. Мана шундай масофа учун биз бир томонга $ 13 тўладик.\nЭнди эса харидлар ҳақида. Фукуокка биз, албатта, харидлар қилиш учун бормаган эдик, бироқ бу ерда пляжда дам олиш учун керак бўлган ҳамма нарсани топиш мумкин. Яна бу ерда трикотаж маҳсулотлари арзон эканлигини айтиб ўтиш мумкин. Мисол учун, футболкани $ 5 га сотиб олса бўлади.\nУ ердаги меваларни айтмайсизми! Уларни бозорда ҳар куни сотиб олардик. Ўзимиз билан манго олиб келдик. Уни бизда 110 000 сўмга сотиб олиш мумкин бўлса, у ерда манго бор-йўғи 1 доллар туради!\nШунингдек, биз ўзимиз билан кўплаб ёрқин таассуротларни олиб келдик. Улар билан бугун сиз азизлар билан баҳам кўришни лозим топдим. Шунинг учун Вьетнам – бу ажойиб ҳордиқ маскани! Фукуокни ўзингиз учун кашф қилинг ва сиз ҳам уни севиб қолиш ва бир кун келиб яна у ерга қайтиш учун 100 та сабабни топасиз!


«МЕН ОМАДЛИ АСКАР БЎЛГАНМАН!»\nТеатр ва кино актёри Ёдгор Сагдиев 1946 йилда Тошкент шаҳрида туғилган. У 1971 йилда Тошкент театр ва рассомлик санъати институтининг «Театр ва кино актёри» факультетини тугатиб, шу йили Ҳамза номидаги академик драма театри (ҳозирги Ўзбек миллий академик драма театри)да фаолиятини бошлайди. Отахон театрда актёр бирин-кетин турли образлар яратади. Карл Моор (Шиллер, «Қароқчилар»), Кочкарёв (Гоголь, «Уйланиш»), Ғафур (Ҳамза, «Бой ила хизматчи»), эртакчи («Қор маликаси»), Бадиуззамон (Уйғун ва И. Султон, «Алишер Навоий»), Бобур (П. Қодиров, «Юлдузли тунлар»), Маъмур (С. Аҳмад, «Келинлар қўзғолони») каби 60 дан ортиқ ролни ижро этди.\nШунингдек, бир қатор кинофильмлар, «Дилбарим»да Абдусалом, «Енгилмас»да Шайх Жаъфар, «Минархарлик Жўра овчи»да Тагай, «Армон»да Дада бўри, «Манжур варианти»да («Қозоқфильм») Майор Мицуми, «Ўн уч терак кўчаси»да Олимжон, «Қизил қумлар», «Гирдоб» ва «Ичкуёв» телевизион театридаги Йўлдош ва Ўринбой каби образларни ижро этиб, халқимизнинг меҳрини қозонди. «Шайтанат» видеофильми эса актёрнинг ижодида том маънода улкан муваффақият қозонди.\nЁдгор Сагдиев 1989 йилда Республика Давлат мукофотига, 1998 йилда «Ўзбекистон халқ артисти», 2016 йилда эса «Қорақалпоғистон халқ артисти» фахрий унвонига сазовор бўлди.\nЎзбек Миллий академик драма театри. Бу санъат кошонаси не-не улуғларга, санъат дарғаларига маскан, саҳнани ҳаётининг мазмуни ҳисоблаган инсонларга қисматдир. Ҳар гал спектакль олдидан қувонч ва ҳаяжондан ҳаприқиб, томошабинни ҳаёт манзараларига ошуфта этган актёрлар ҳам юрт ҳимоячилари янглиғ кўнгилларни муҳофаза этувчи, ёмонликлардан огоҳ қилувчи дилпосбонларидир, аслида. Биз бугун ана шундай улкан қалб соҳиби, халқимизнинг севимли санъаткори, Ўзбекистон ва Қорақалпоғистон халқ артисти Ёдгор Сагдиевнинг кўнгил кечинмаларига, ўз ҳақиқатларига қулоқ тутдик.\n– Аввало, менга газетангизнинг номи ёқади, – дейди Ёдгор ака. – «Ватанпарвар», бу номнинг масъулияти, юки жуда катта. Ҳарбий хизматчиларни Ватанни севишга чорлаб турадиган яхши ном. Аслида нафақат ҳарбий хизматчилар, балки ҳар биримиз ватанпарвар бўлишимиз керак. Барчамиз юрт учун қайғурсак, халқимизни ўйласак, ҳаётимиз бундан-да гўзал бўлади. Бундай фидойиликни ҳозир муҳтарам Президентимиз ҳар бир қадамларида бизга кўрсатиб турибди. Туну кун эл учун, унинг фаровонлиги учун жон куйдираётган Юртбошимизга камарбаста бўлсак, дейман.\nМен Москвада ҳарбий хизматда бўлганман. У пайтлари ўзбек йигитларининг аксарияти қурилиш батальонларида хизмат қилишарди. Хизмат пайтим санъаткорлигимдан воқиф бўлганларидан кейин мени ҳарбий қисм клуби бошлиғи қилиб қўйишган. У ерда турли маданий тадбирларни уюштириб, мусофирликда юрган ўзбек аскарларнинг руҳини кўтаришга ҳаракат қилганман. У вақтда «Ялла» ансамбли энг машҳур, ўн бешта мамлакат бўйича гастроллардан бўшамас эди. Фаррух Зокиров дўстим бўлганлиги учун икки марта ҳарбий қисмимизга келган. Юртини, ота-онасини соғиниб юрган аскарлар учун бу катта совға бўлган эди. Мен омадли аскар бўлганман. Яъни яхши хизматим туфайли 9 ой хизматдан кейин жавоб беришган. Театрда ижро этадиган ролим бор эди, шошилинч ортга қайтганман. Мустақил Ўзбекистон армиясига, албатта, ҳавас билан қараймиз. Ўз юртида, ўз ҳудудини ҳимоя қилаётган йигитларга ҳозир ҳарбий қисмларда жуда яхши шароитлар яратилган. Ҳеч ким камситмайди, бир йилда ҳарбий соҳа бўйича етарлича билимга эга бўлиб қайтишади. Бизга у пайтларда ҳарбий билимлар берилмасди. Ёшлар бугунги куннинг қадрига етиши керак.\nСаҳнада, кинода жуда кўп образлар яратдим. Биринчи театр саҳнасида Мақсуд Шайхзоданинг «Мирзо Улуғбек» асарида Фарангистон элчиси ролини ижро этган бўлсам, Пиримқул Қодировнинг «Юлдузли тунлар»ида Бобур Мирзо образини яратиш насиб этди. Бу мен учун бахт эди, албатта. Бобурнинг ўрта ёш даврини, шу билан бирга ҳаётининг энг мураккаб палласини ижро этиш осон эмасди. Умри жангу жадаллар, сарсонгарчиликлар ичра кечган шоҳнинг орзу-армонларини, мақсад ва пушаймонларини очиб бериш катта куч талаб қиларди. Ҳозир ҳам халқимиз шу ролни яхши эслайди, демак, мен Бобур бўла олибман. Айни пайтда режиссёрларимиз томонидан тарихий асарлар суратга олинмоқда, саҳналаштирилмоқда. Таклифлар кўп, бироқ ролни танлашга жуда талабчанман, айниқса, тарихий сиймолар образини яратишда. Шу билан бирга, айни пайтда олинаётган тарихий ва ҳужжатли фильмларга ўта синчковлик, чуқур билим ва малака билан ёндашув тарафдориман.\nХалқимиз билан учрашувларда бўламиз. Улар Асадбек образи ҳақида кўп саволлар беришади. Ўзбекистон халқ ёзувчиси Тоҳир Маликнинг «Шайтанат» асаридаги бош қаҳрамон Асадбек роли гарчи салбий образ бўлса-да, халқимиз уни ёмон кўрмайди. Чунки бу инсонда мардлик, ожизларни ўйлаш, уларга ғамхўрлик қилиш, эл-улусни қўллаш хислатлари бор. Қолаверса, машъум қатағон йилларида айбсиз қамалган отаси, ночорликдан вафот этган онаси ва укасининг алами ёш Асадбек қалбида мушт бўлиб тугилиб, замонга нисбатан ўч аҳд-паймонга айланади ва бу мушт то юрт мустақил бўлиб, ўз эркига эга бўлгунича ёзилмайди. Асадбек ёшларимизни жиноят кўчасининг охири нима билан тугашидан, дунёда разил кимсаларнинг тузоғи кўплигидан огоҳ этади. Худо хоҳласа, яқинда сериалнинг яна бир янги қисмини тайёрладик. Насиб этса, уни киносарой ва телеэкранларда намойиш этиш ниятимиз бор.\nПрезидентимиз санъат ва маданият ходимлари билан учрашувида биз, ижодкорлар олдига катта мақсад ва вазифаларни қўйди. Демак, ҳали қиладиган ишларимиз мўл. Ниятим «Қалқон» студиясини тиклаш. Миллатимиз тарихини кўрсатиб берадиган, ёшларимизнинг руҳини ўстирувчи киноасарлар яратиш орзусидаман.\n«Ватанпарвар» газетаси ўқувчиларига, мамлакатимиз тинчлигини муҳофаза қилаётган ҳарбий хизматчиларга масъулиятли ишларида омад, соғлик, куч-қувват тилайман.


Ўзбекистон Республикасида фильмларни сақлаш бўйича хизматларни «Ўзбеккино» Миллий агентлиги тасарруфидаги «Республика кинофонди» тақдим этади.\n«Республика кинофонди» давлат унитар корхонаси Ўзбекистон Республикаси Президентининг 2004 йил 16 мартдаги «Кинематография соҳасида бошқаришни такомиллаштириш тўғрисида»ги Фармонини бажариш юзасидан Вазирлар Маҳкамасининг 2004 йил 17 мартдаги «Ўзбеккино Миллий агентлигини ташкил этиш тўғрисида»ги 126-сонли Қарорига биноан ташкил этилган.\nМазкур компания «Ўзбеккино» Миллий агентлигининг буюртмасига биноан бадиий, ҳужжатли ва анимацион фильмларни қабул қилади ва сақлайди. Фильмларни олиш учун Агентликка ёзма равишда мурожаат қилиш лозим.\nАгентлик рухсат бергач, турли форматлардаги фильмларни қаттиқ диск, флешка ёки бошқа маълумотлар сақлаш воситаларида олиш мумкин.\n2005 йилдан буён «Республика кинофонди» давлат унитар корхонасида 863 та фильм сақланмоқда.


Beeline Uzbekistan иловаси орқали интернет-тўпламлар ҳарид қилинганда бепул дақиқалар тақдим этилади » Ўзбекистон янгиликлари – Zamin.uz\nBeeliine Beeline Uzbekistan иловаси фойдаланувчилари учун ишга туширилган навбатдаги акция ҳақида эълон қилади. Энди 5,5$ ва ундан ортиқ номиналдаги Oy ва Oy+ интерет-тўпламларини Beeline Uzbekistan иловаси орқали ёқтирган барча абонентларга тармоқ ичида 7 кунга 500 бепул дақиқа тақдим этилади.\nИлова аввалдан ўрнатилган бўлса, уни қайтадан ўрнатишнинг ҳожати йўқ. Oy+ интернет-тўпламлари учун бонусли дақиқалар ёқилган чоғида бир маротаба тақдим этилади. Oy+ интернет-тўплами ўчирилиб қайта ёқилгандан, бонуслар ҳам қайта тақдим этилади.\nҚолган дақиқалар миқдорини текшириш учун код *107# Акция 2017 йилнинг 13 феврал кунига қадар амал қилади.\nТеглар: тўпламлар ундан ёқилгандан Илова ҳақида эълон\n11:31 / 23-02-2017\n12:03 / 04-11-2016


Япон газетасида Шоҳи Зинда мажмуаси ҳақида мақола нашр этилди\n17:30 / 28.07.2015\nЯқинда Японияда нашр этиладиган «The Sekai Nippo” газетасида “Самарқанд: Шоҳи Зинда мажмуининг гўзаллиги ва улуғворлиги» сарлавҳали мақола босилиб чиқди. Мақола мазкур газета журналисти Сусуми Фуджихаши томонидан ёзилган.\nМақолада шоирлар томонидан «Шарқ марвариди», дея таърифланган Самарқанд кўҳна тарихга эга эканлиги қайд этилади. Буюк Амир Темур бошқаруви даврида шаҳар илм-фан ва маданият марказига айлангани ҳолда шитоб билан ривожлангани япон ўқувчиларининг эътиборига ҳавола қилинган.\n«Афросиёб шаҳарчасидан унча узоқ бўлмаган масофада Самарқанднинг ажиб ва бетакрор меъморий ёдгорликларидан бири - Шоҳи Зинда мажмуаси жойлашган, деб ёзади муаллиф. Унда мовий рангда товланиб турадиган мақбаралар кетма-кет жойлашган. Шоҳи Зинда кўҳна Самарқанднинг гўзаллиги ва маҳобати билан кишини ҳайрон қолдирадиган меъморий ёдгорлигидир».\nМуаллиф ўз мақоласида Шоҳи Зинда ансамбли нафақат тарихий-меъморчилик ёдгорлиги, балки машҳур зотларнинг абадий оромгоҳи эканлиги ҳақида атрофлича тўхталган.


Путин Ким Чен Ин билан учрашгани Владивостокка етиб келди » Ўзбекистон янгиликлари – Zamin.uz\n25 апрель 2019, 10:01\nРоссия президенти Владимир Путин 25 апрелда Шимолий Корея етакчиси Ким Чен Ин билан тўлиқ форматли учрашув ўтадиган Владивостокка етиб келди.\nУшбу учрашув икки сиёсатчининг илк учрашуви ва Ким Чен Иннинг 2011 йилда ҳокимиятга келганидан кейин Россияга илк ташрифи бўлишидан ташқари, Ким Чен Иннинг Шимолий Корея давлат кенгаши раиси лавозимига апрелда қайта сайланишидан кейинги илк хорижий сафари ҳисобланади.\nРоссия-Шимолий Корея саммити Русский оролидаги Узоқ Шарқ федерал университети кампусида бўлиб ўтади.\nИкки давлат раҳбари маҳаллий вақт билан соат 13-14ларда учрашишади. Дастлаб улар яккама-якка суҳбатлашишади, сўнгра музокаралар делегациялар иштирокида кенгайтирилган тартибда давом этади. Таъкидланишича, музокаралар натижаларига кўра ҳужжатлар имзолаш ва қўшма баёнотлар бериш режалаштирилмаган.\nТомонлар икки томонлама муносабатларни ривожлантириш ва минтақавий ҳамкорлик муаммоларини муҳокама қилишлари кутилмоқда, музокараларнинг диққат марказида Корея яримороли ядро муаммосини сиёсий-дипломатик йўл билан ҳал қилиш масаласи бўлади.\nЯпониянинг NHK телеканали аввал хабар берганидек, Россия Шимолий Кореяга ядро муаммоси бўйича 6 томонлама музокаралар форматига қайтишни таклиф қилиши мумкин. Бу музокаралар 2003 йилда Шимолий Корея, Жанубий Корея, Россия, Хитой, АҚШ ва Япония иштирокида бошланган, аммо 2008 йилда тўхтатиб қўйилган.\nЯнгиликлар » Дунё » Путин Ким Чен Ин билан учрашгани Владивостокка етиб келди\n09:22 Ким Чен Ин Россияга етиб келди ва рус нонини татиб кўришдан бош тортди\n07:02 Саммит яккама-якка суҳбат тарзида бошланади\n20:39 АҚШ давлат котиби Москвага етиб келди


Kia Optima йўл-йўлакай ўзини қувватлайдиган гибридга айланди\n18:11 / 15.02.2016\nKia компанияси Чикаго автосалонига тўртинчи авлод Optima моделининг янги модификациясини олиб келди. Мазкур седан хўжалик электр тармоғидан қувват олиши мумкин бўлган биринчи Жанубий Корея гибридига айланди. Бу ҳақда carzone.uz хабар берган.\nАсосий қувват қурилмаси таркибидан 156 от кучига эга икки литрли бензинли мотор, 50 киловаттлик электр двигатель ҳамда орқа ўриндиқлар остига жойлаштирилган 9,8 киловатт-соатлик литий-полимерли батарея жамланмаси ўрин эгаллади. Агрегатларнинг умумий қуввати 205 от кучига тенг.\nБатареяларнинг 240 ва 120 вольтлик электр манбаидан тўлиқ қувват олиши учун мос равишда уч ва тўққиз соатдан камроқ вақт талаб қилинади. Гибрид фақатгина электр мотор билар ҳаракатланса 43 километр йўл босиши мумкин, аммо қурама тартибда 965 километргача йўл босиш мумкин.\nМашина двигатели уч хил тартибда ишлай олади: тўлиқ электр (EV), гибридли (HEV) ҳамда “зарядловчи” (PHEV), яъни юқори тезликда ҳаракатланиш вақтида ишлаб чиқарилган энергия батареяга қайтиб тушаверади.\nЯнги автомобиль тормозланиш вақтида энергияни регенерация қилиш тизими, радиатор панжарасидаги фаол заслонка (қопқоқ) ва яхшиланган аэродинамика билан таъминланган. Олд томондан ҳаво қаршилиги коэффициенти 0,24га тенг бўлиб, ушбу кўрсаткич Tesla Model S`ники билан бир хил.\nKia Optima PHEV савдоси 2016 йилнинг иккинчи ярмидан бошланиши кутилмоқда.


Тунис президентига шубҳали конверт юборишди - hudud24.uz\nБош саҳифа Янгиликлар Жаҳон Тунис президентига шубҳали конверт юборишди\n10:52 / 29-01-2021\nТунис Президенти Қайс Саидга номаълум мазмунга эга шубҳали конверт юборишди. Бу ҳақда Ахборот ва коммуникациялар бошқармаси раҳбари, мамлакат прокурорининг ўринбосари Муҳсин ад-Долий Mosaique FM радиосига берган интерввьюсида тўхталиб ўтган.\nУнинг айтишича, Карфаген шаҳридаги президент саройига қўшимча ҳужжатларсиз, шубҳали модда билан ишлов берилган жўнатма келиб тушган. Ад-Долийнинг айтишича, бу модданинг заҳар эканлигини тасдиқловчи исбот ҳозирча йўқ. Бироқ айни пайтда конверт экспертларга топширилган бўлиб, унинг таркиби ўрганилмоқда. Шу билан бирга Тунисда конвертни жўнатган одамнинг шахси ҳам аниқланмоқда.\nКонвертни сарой ходимларидан бири очган. Президент айни пайтда ўзини яхши ҳис қилмоқда.\nМамлакатда давом этаётган норозилик намойишлари иштирокчилари ҳукуматнинг истеъфосини талаб қилиб, яшаш шароитлари пастлигидан шикоят қилишмоқда. Бир қатор шаҳарларда бу намойишлар тартибсизликларни келтириб чиқарган, хавфсизлик кучлари намойишчиларни тарқатиш учун кўздан ёш оқизувчи газдан фойдаланишган.\nБу намойишлар Тунисда 10 йил муқаддам рўй берган ва “Араб баҳори”ни келтириб чиқарган “Ёсуман инқилоби”нинг ўн йиллиги билан бир пайтга тўғри келмоқда.\nАввалги мақола2021 йилда Солиқ кодексида қандай ўзгаришлар назарда тутилган?\nКейинги мақолаАвтотурагоҳда назорат касса чеки берилмаса, 5 миллион сўм жаримага тортилади


Уч ойлик карантиндан сўнг Европа ўз чегараларини очмоқда\n26 октябр 2020, Тошкент вақти: 09:27\nФранция 1 июлдан Европа давлатларидан бошқа ҳудудларда яшовчиларга ҳам мамлакатга киришга рухсат берди.\nЕвропанинг кўп мамлакатлари уч ойлик карантиндан сўнг қўшни давлатлар учун чегараларини 15-16 июндан бошлаб очади. Германия, Бельгия, Франция, Греция, Чехия 15 июндан, Австрия эса 16 июндан ўз ҳудудларига қўшни давлат фуқароларининг киришига рухсат беради.\nЎтган ҳафтада Европа комиссияси Европа Иттифоқига аъзо давлатларни мувофиқлаштирилган ҳолда ўз чегараларини тезроқ очишга чақирган эди. Чегаралар фақат Европа Иттифоқи фуқаролари учун очилади, иттифоққа аъзо бўлмаган давлатлар фуқароларига ҳозирча чегаралардан ўтишга рухсат берилмайди.\nПрезидент Эммануэль Макрон Франция 15 июндан бошлаб ўз иқтисодиёти, жумладан, кафе ва ресторанлар ҳам, тўлиқ равишда қайта иш бошлашини билдирди. Франция 1 июлдан Европа давлатларидан бошқа ҳудудларда яшовчиларга ҳам мамлакатга киришга рухсат берди.\nИспания эса 21 июндан европаликлар учун ўз чегараларини очади.


Ўргамчак Каналари – Telegraph\nБоғдорчилик илми July 01, 2020\nКАНАЛАР - жуда ҳавфли зараркунандалар!\nУлар меваларга тўғридан-тўғри зарар етказмайди, лекин дарахт ширасини сўриб, уни нимжонлаштиради!\nЎзбекистондаги энг кўп тарқалган турлари бу - оддий ўргамчак канаси, қизил ўргамчак кана, икки ҳошияли ўргамчак кана.\nИмий номи - Tetranychus urticae and Panoychus ulmi\nОдатий белгилари #1:\nБаргларнинг бронза ранг тус олиши (бу зараркунанда кучли тарқалганлиги аломати).\nОдатий белгилари #2:\nУлар зарарлаган дарахтларнинг меваси майда бўлади.\nЕвропа қизил канаси\nСоғлом ва заранланган Бронза ранг барглар\nНокдаги икки ҳошиялик ўргамчак канаси зарари\nШафтолидаги икки ҳошиялик ўргамчак канаси зарари\n“Баргларнинг бронза ранг олиб қовжираши”\nНАЗОРАТ - Кузатиш\nУларни кўриш учун лупа керак. Мавсум бошида ёш барглардаги қизил нуқталарга эътибор беринг. Яқинроқ кузатилса, қизил нуқталар ҳаракатланаётганлигини кўриш мумкин!\nУЛАРНИНГ ДУШМАНЛАРИНИ БИЛИНГ!\nНАЗОРАТ ВАҚТЛАРИ - Мавсум давомида\n3. Олинган маълумотга асосланиб (баргда қанча кана борлигига қараб) кимёвий ишлов берилади.\n«БОҒДОРЧИЛИК ИЛМИ» каналининг ижтимоий тармоқлардаги саҳифалари:\nTelegram • Facebook • YouTube


Янги йил остонасида… - «Ўзбекконцерт» давлат муассасаси\nЯнги йил остонасида…\nЯна бир йил ортда қолмоқда. Биз яна бир ёшга улғайдик. Йил якунида ҳар бир инсон бу йилда қандай эзгу ишларга улгурдим, нималарга улгуролмадим, деган саволни ўз ўзига бериши табиий албатта. Назаримизда Янги йилнинг кириб келиши – бу ҳар бир инсоннинг ўзига Ҳисоботи, виждони олдида, халқи олдида, оила аъзолари, фарзандлари олдидаги бир Ҳисоботдир.\nЎтиб бораётган бу йил мамлакатимизда ижод қилаётган ҳар бир ижодкор зиёлилар учун унутилмас тарихий воқеа бўлди десак, муболаға қилмаган бўламиз. Мамлакатимиз раҳбари Ш.Мирзиёевнинг 3 августдаги адабиёт ва санъат аҳли, ижодкор зиёлилари билан бўлган учрашувлари барча санъат аҳлини бирдек қувонтирди. Шу билан бирга ижод аҳли зиммасига масъулият ва айни дамда шарафли вазифани юклади. Эътироф этиш жоизки, бу учрашув халқимизнинг руҳий маънавий дунёсининг ўсишига чин дилдан хизмат қилиб келаётган санъаткорлар, ҳофизу навозандалар ижодига юксак эътибор ва ғамхўрликнинг намунаси сифатида қабул қилинди. Яна бир муҳим ва халқимиз кутган улкан воқеалардан бири бу дурдона санъатимиз саналган Мақом миллий мумтоз санъатимизга бўлган юксак эътибордир. Юртимизда бўлаётган байрам томошалари, катта тантаналар ва тўй томошалар, давлат тадбирлари бари бари ҳофизу навозандаларсиз ўтмайди, албатта.\nШунингдек, мухтарам Президентимиз томонидан “Ўзбекистон халқ артистлари” клубини тузиш бўйича билдирган таклифлари ижроси юзасидан “Ўзбекконцерт” давлат муассасаси ҳузурида “Ўзбекистон халқ артистлари” клуби ташкил этилди. Шу кунга қадар ушбу клубнинг 5 маротаба йиғилиши ташкил этилган бўлиб, рсепубликамиздаги маданият ва санъат мактабларида ижодий учрашувлар бугунга қадар давом этмоқда.\nСанъат аҳлининг нияти эзгу, туйғулари соф. У ҳам бўлса юртимиз тинчлиги, халқимиз шодлиги, тўю томошаларнинг мўллиги. Санъатсевар халқимизга янги янги дилбар тароналар, шодлик улашувчи куй оҳанглар яратиш, миллий мусиқа санъатимиз ривожига муносиб ҳисса қўшиш каби эзгу ниятлар санъаткорларимизнинг азалий орзусидир.\nМиллий эстрада санъати мухлисларини, халқимизни “Ўзбекконцерт” давлат муассасаси жамоаси номидан Янги кириб келаётган 2018 йил билан самимий муборакбод этамиз. Келаётган йил барчамизга қутлуғ келсин. Халқимизнинг маънавий оламини бойитадиган, эзгу ишларга сафарбар этадиган, мушоҳадага чорлайдиган, қалбларимизга ёруғлик ва шаффоф туйғуларни cингдирадиган, жозибали, шўх қувноқ куй қўшиқлар яратиш бизнинг асосий вазифамиздир.Келаётган йилдан барча ижодкорларнинг умидимиз катта. Тобора гуллаб яшнаб чирой очиб бораётган давлатимиз ва бағрикенг халқимиз хизматига доим шаймиз. Меҳнат, ижод, изланиш, янги ва дилбар тароналар туҳфаси сиз азиз мухлисларга бўлсин!\nБайрамингиз қутлуғ бўлсин! Ҳар бир хонадонда куй қўшиқлар авжига чиқсин!


Сурхондарё вилоятида ҳам давлат солиқ бошқармаси бошлиғи ўзгарди - Халқ сўзи\n13:32 10 Март 2019 Жамият\nФото: Давлат солиқ қўмитаси Жамоатчилик билан алоқалар ва ҳуқуқий ахборот бўлими.\nСрожиддин Эшматов 1971 йилда Қашқадарё вилоятида туғилган. 1991 йилда Тошкент халқ хўжалиги институтини, 1999 йилда Ўзбекистон Республикаси Президенти ҳузуридаги Давлат ва жамият қурилиши академиясини тамомлаган.\nЯнги лавозимга тайинлангунга қадар Срожиддин Эшматов Қашқадарё вилояти давлат солиқ бошқармаси бошлиғининг биринчи ўринбосари лавозимида ишлаб келаётган эди.\nЎзбекистонда 69 мингдан зиёд фуқаро саломатлиги устидан тиббий назорат давом этмоқда\nЎзбекистонда коронавирусга қарши ижобий таъсири исботланган дори воситасини ишлаб чиқариш йўлга қўйилади


2021-2025 йилларда давлат иштирокидаги корхоналар сони 75 фоизга қисқартирилади - UzNews.uz\n1 апреля, 11:53 288 0\n2021-2025 йилларда давлат иштирокидаги корхоналар сони 75 фоизга қисқартирилади\nҲукуматнинг давлат иштирокидаги корхоналарни бошқариш ва ислоҳ қилишга оид қарори қабул қилинди.\n2021-2025 йилларда давлат иштирокидаги корхоналар сони 75 фоизга қисқартирилади. Бу борада Ҳукуматнинг тегишли қарори қабул қилинди.\nУшбу қарор билан 2021-2025 йилларда давлат иштирокидаги корхоналарни бошқариш ва ислоҳ қилиш стратегияси ҳамда уни амалга ошириш бўйича мақсадли кўрсаткичлар тасдиқланди.\n– давлат иштирокидаги корхоналар сони 75 фоизга қисқартирилади:\n– давлат иштирокидаги камида 20 та корхона акциялари бирламчи ва иккиламчи оммавий таклиф этилади;\n– давлат иштирокидаги корхоналар кузатув кенгаши таркибидаги мустақил аъзолар сони 2025 йилга қадар 30 фоизгача етказилади.\nШунингдек, акциялари фонд биржасининг биржа котировкаси варағига (листингга) киритилган ва давлат улуши 50 фоиздан ортиқ бўлган акциядорлик жамиятларида “мувофиқлик тизими” (комплаенс) хизмати ташкил этилади.\n2022 йил 1 январдан эса стратегик соҳаларга оид айрим акциядорлик жамиятларини бошқаришда давлат иштирокининг махсус ҳуқуқи (олтин акция) бекор қилинади. Ижро этувчи орган ва кузатув кенгаши аъзолари ваколатлари 1 йилдан 3 йилгача узайтирилади.\nДавлат улуши бўйича давлат иштирокидаги корхоналар кузатув кенгаши аъзолигига номзодларни танлов асосида аниқлаш амалиёти босқичма-босқич жорий этилади.\nШунингдек, cтратегияга кўра:\n– давлат иштирокидаги корхоналар раҳбарлиги ва ижро этувчи орган аъзолигига номзодларни Вазирлар Маҳкамаси билан келишиш;\n– давлат хизматчиларининг бир вақтнинг ўзида давлат иштирокидаги корхоналар ижро этувчи органи раҳбари (аъзоси) лавозимларини эгаллаши амалиётлари бекор қилинади.


17.11.2017 й. Бағрикенглик – динимиз хусусияти - Fitrat.uz\nБош саҳифа / Жума тезислари / 17.11.2017 й. Бағрикенглик – динимиз хусусияти\n17.11.2017 й. Бағрикенглик – динимиз хусусияти\nNoyabr 17, 2017\t17.11.2017 й. Бағрикенглик – динимиз хусусиятиda fikr bildirishni o'chirish 143 Кўришлар\n(16 ноябрь – Халқаро бағрикенглик куни)\nМуҳтарам жамоат! Инсоният тарихига назар ташласангиз, қайси жамиятларда аҳиллик, биродарлик, ўзаро ҳамжиҳатлик жорий бўлса, уларда тараққиёт, равнақ ва эл осойишталиги-ю фаровонлиги ҳукм сурган. Аксинча, қай бир жамиятда муросасизлик, ноаҳиллик, ўзаро хусумат кучайса, бундай жамиятларда уруш ва можаролар авж олган, юрт вайрон, эл пароканда бўлган. Аллоҳ таоло бандаларини урушишга, бир-бирларининг қонини тўкишга, можаролар чиқаришга эмас, балки аҳилликда, бир-бирларига бағрикенгликда, ўзгаларнинг ҳақ-ҳуқуқларини ҳурматлаган ҳолда яшашга буюрган.\nМустақил ўлкамиз – Ўзбекистонда 130 дан ортиқ миллат вакиллари турли динларга эътиқод қилувчи халқлар бўлиб, алҳамду-лиллаҳ, тинч-омон, аҳил-иноқ яшаб келмоқдалар. Ана шу эзгулик ва тинчлик-осойишталик омили бўлган диний бағрикенглик тамойилларини янада мустаҳкамлаш ва ривожлантиришга диёримизда алоҳида эътибор қаратиб келинмоқда. Ҳақиқатан ҳам, юртимизда хилма-хил диний эътиқодга эга бўлган кишиларнинг бир заминда, бир ватанда, буюк ғоя ва соф ниятлар йўлида ҳамкор ва ҳамжиҳат бўлиб яшашлиги – диний бағрикенгликнинг ёрқин намунасидир.\nИсломда барча миллат ва элатларнинг тенг ҳуқулилиги, мукаррамлик фақат тақвода экани ҳақида Қуръони каримда шундай марҳамат қилинади:\nяъни: “Эй инсонлар! Дарҳақиқат, Биз сизларни бир эркак (Одам) ва бир аёл (Ҳавво)дан яратдик ҳамда бир-бирларингиз билан танишишингиз учун сизларни (турли-туман) халқлар ва қабила (элат)лар қилиб қўйдик. Албатта, Аллоҳ наздида (энг азизу) мукаррамроғингиз тақводорроғингиздир. Албатта, Аллоҳ билувчи ва хабардор зотдир”(Ҳужурот сураси, 13-оят).\nИслом дини таълимотларига кўра, ҳеч бир эътиқодга инсонлар ёки жамоалар мажбурлаб, зўрлаб киритилмайди. Бу ҳақда Қуръони карим шундай хабар беради:\nяъни: “Динда зўрлаш йўқ, зеро, тўғри йўл янглиш йўлдан ажрим бўлди. Бас, ким шайтонни (ёхуд бутларни) инкор этиб, Аллоҳга имон келтирса, демак, у бузилмас, ишончли ҳалқани тутибди. Аллоҳ эшитувчи ва билувчидир” (Бақара сураси, 256-оят).\nМуҳтарам азизлар! Муқаддас динимизда бағрикенгликка далолат қилувчи ҳадиси шарифларда Пайғамбаримиз Муҳаммад (с.а.в) бундай деб марҳамат қилганлар:\nعَنِ النَّبِيِّ صلى الله عليه وسلم قَالَ: «تَصَدَّقُوا عَلَي أَهْلِ الْأَدْيَانِ كُلِّهَا»\n(رَوَاهُ الإِمَامُ ابْنُ أَبِي شَيبَةَ فيِ كِتَابِ مِرقَاةِ المَصَابِيحِ لِعَلِيِّ القَارِي).\nяъни: Мулло Али Қорининг “Мирқот ул-масобиҳ” асарида келган хабарда Пайғамбаримиз (с.а.в) дедилар: “Барча дин аҳлига хайру-эҳсон қилингизлар” (Имом Ибн Абу Шайба ривоят қилган).\nДинлараро бағрикенглик ғояси нафақат диндорларнинг, балки бутун жамият аъзоларининг эзгулик йўлидаги ҳамкорлигини назарда тутади ҳамда тинчлик ва барқарорликнинг муҳим шарти ҳисобланади.\nҲазрати Расули акрам (с.а.в) нинг юксак инсоний табиатли диний эркинлик тўғрисидаги кўрсатмаларига у зотдан кейинги ислом ҳукмдорлари ҳам қатъий амал қилишди. Умар ибн Хаттоб (р.а) Байтул-Мақдис (Қуддус)га фотиҳ сифатида кирганларида у ернинг масиҳий аҳолиси яҳудийлар билан шаҳарда бирга яшамасликларини шарт қилиб қўйишади. Шунда у киши бунга рози бўладилар. Ваҳоланки, Умар ибн Хаттоб Қуддусни фатҳ қилган, бу шартни қабул қилмасликлари мумкин эди. У киши “Қуддус ул-кубро” черковида турганларида аср намози вақти кириб қолди. Шунда бўлган таклифларга ҳам қарамай, у ерда намоз ўқишдан бош тортдилар. Сабаби, мусулмонлар буни далил қилиб олиб, черковни масиҳийлардан тортиб олиб масжид қилиб олмасликлари учун шундай қилган эдилар. Зеро, тарих китобларида:\n«فَقَدْ ذَكَرَتْ كُتُبُ التَّارِيخِ أَنَّ عُمَرَ رَضِيَ اللهُ عَنهُ اِمْتَنَعَ عَنِ الصَّلاَةِ فيِ الكَنِيسَةِ حَتَّى لَا يَسْلُبَهَا المُسْلِمُونَ مِنَ الرَّهبَانِ بِحُجَّةِ صَلاَةِ عُمَرَ فِيهِ»\nяъни: “Тарих китобларида келишича, Умар (р.а.) черковда намоз ўқишдан тўхтадилар, тоинки мусулмонлар Умар (р.а.) черковда намоз ўқиган, деб канисоларини роҳиблардан тортиб олиб масжид қилмасинлар”.\nИслом динига кўра, бошқа эътиқодда бўлган аҳли китобларнинг ибодатхоналари ҳам худди масжидлар каби ҳимояга олинади, уларни бесабаб бузиш ёки бирор зарар етказиш динимизга кўра тақиқланади. Динимиз таълимотига кўра, аҳли китобларни мусулмонлар диёрида турли вазифаларга қўйиш тақиқланмайди. Ўтмишда Бағдод ва Дамашқ мадрасаларида аҳли китоблардан кўплаб мударрислар таҳсил беришган. Ҳатто айрим ислом ҳукмдорларининг хос табиблари ва котиблари насроний ёки яҳудийлардан бўлган.\nЖаҳондаги барча динларнинг асл моҳияти тинчлик, жумладан ислом дини инсонларни ирқи, миллати, ижтимоий келиб чиқишидан қатъий назар улар билан тинч-тотув яшашга буюради. Афсуски, бугунги кунда биз жаҳоннинг турли нуқталарида, айниқса Яқин Шарқ мамлакатларида диний, миллий ва бошқа ижтимоий-сиёсий омиллар негизида юзага келган қуролли тўқнашувлар оқибатида юзлаб одамларнинг қурбон бўлаётгани, минглаб кишиларнинг ўз бошпаналаридан айрилиб, туғилиб ўсган юртларини ташлаб кетишга мажбур бўлаётгани каби аянчли жараёнларнинг гувоҳи бўлмоқдамиз. Минг афсуслар бўлсинки, баъзи бир ёшлар дин ниқоби остида билиб-билмай мана шундай уруш ўчоқларида ўзга дин вакилларини турли қийноқар билан азоблаб, хатто уларни ваҳшиёналик билан ўлдирмоқдалар. Зеро, Пайғамбаримиз (с.а.в) ўз ҳадисларида:\n“Ким аҳли зиммага бирор заҳмат етказса, қиёмат куни Мени ўзининг душмани сифатида кўради” (Имом Аҳмад ибн Ҳанбал, “Муснад”).\nБуюк аждодларимизнинг бой маданият ва маърифат булоқларидан баҳраманд бўлган халқимиз нафақат миллатлараро тотувлик ва диний бағрикенглик балки дину диёнат, иймон-эътиқод, одобу ахлоқ, меҳру мурувват, оила, фарзанд тарбияси, ота-она ҳурмати ва иззати борасида ҳам ўзига хос кенг феллик, саховат ва мўътадиллик тамойилларига амал қилиб келмоқда. Мамлакатимиз тарихан кўпмиллатли ўлка бўлгани туфайли бу заминда турли-туман дин вакилларининг эмин-эркин яшашлари учун барча шароитлар яратилган.\nЖорий йилнинг сентябрь ойида мамлакатимизга ташриф буюрган Москва ва Бутун Рус патриархи Кирилл миллатлараро тинчлик-тотувлик, турли дин вакиллари ўртасида дўстлик ва меҳр-оқибатни мустаҳкамлаш борасида амалга оширилаётган ислоҳотларга юксак баҳо берди.\nШунингдек, 18 октябрь куни Тошкент шаҳридаги “Ислом ҳамжиҳатлиги: Ўзбекистон – Озарбайжон мисолида” мавзуида халқаро илмий-амалий конференция бўлиб ўтди. Унда Озарбайжон, Россия, Буюк Британия, Германия, Туркия, Қозоғистон, Қирғизистон каби давлатлар вакиллари иштирок этишди. Жами тўққиз юздан ортиқ киши қатнашган мазкур конференцияга республикамиздаги давлат ва жамоат ташкилотлари вакиллари, диний соҳа ходимлари, республикада фаолият кўрсатаётган динлар, конфессиялар вакиллари, хорижий давлатларнинг мамлакатимиздаги элчилари ҳам таклиф этилди. Тадбир аввалида Президентимиз Шавкат Мирзиёевнинг анжуман иштирокчиларига йўллаган табриги ўқиб эшиттирилди. Жумладан, табрикда шундай дейилади:\n“Бугунги кунда бутун дунё, айниқса, ислом ҳамжамияти даврнинг таҳликали таҳдидлари билан юзма-юз турибди. Ислом динини сиёсийлаштириш ва мусулмон ёшларни радикаллаштириш борасидаги ўринишлар бундай хатарларни ўта жиддий таҳлил қилиш, баҳолаш ва уларга муносиб жавоб беришни тақозо этмоқда. Дунёдаги айрим доиралар исломга қарши кайфиятни кучайтирган ҳолда, Ислом динини терроризм мафкураси билан боғлашга ўринаётганини минг афсус билан қайд этишга тўғри келади. Бу омил ислом оламини янада жипслашишга чорламоқда. Ислом ҳамжиҳатлиги жаҳондаги кескинликни юмшатишда муҳим роль ўйнаши мумкин”.\nКуни кеча мамлакатимиз пойтахти Тошкентда 16 ноябрь – Халқаро бағрикенглик куни муносабати билан халқаро тадбир бўлиб ўтди.\nМуҳтарам жамоат! Ислом дининг асл мақсади ҳам фарзандларимизни илмли, марифатли, бошқа дин вакиллари билан аҳил бўлишга, одоб-ахлоқли хар томонлама етук шахсларни тарбиялашдир. Юртимизнинг кўпгина шаҳарларида масжид, черков ва синагогалар ўз ибодатчиларига эмин-эркин хисмат кўрсатиб келгани, тарихимизнинг оғир синвли дамларида ҳам диний асосда можороларнинг чиқмаганлиги халқимизнинг динлараро бағрикенглик борасида ўлкан тажрибага эга эканлигидан далолат беради. Шундай экан, биз фарзандларимизни хар томонлама етук бўлиб етиши учун барчамиз масъулдирмиз.\nМуҳтарам жамоат! Бугунги жума мавъизамизда масжиднинг одоблари ҳақида зикр қилиб ўтамиз:\n– масжидга холис ибодат қилиш ниятида бориш;\n– мукаммал таҳорат олиб кириш;\n– хушбўйланиб, соч-соқолларни тартибга солиш;\n– тирноқларни олиб, ўзини покиза ҳолга келтириш;\n– авратларни тўлиқ ёпадиган кийимларни кийиш (ҳозирда кўп кўзатилаётган калта кийим ва шимларни кийганларнинг ёпилиши фарз бўлган аврат жойлари кўринаётгани ачинарли ҳолат);\n– пиёз ва саримсоқ каби маҳсулотларни истеъмол қилмасдан келиш;\n– масжидга барвақт бориб, кеч қайтиш;\n– имкон қадар эртароқ келиб, биринчи қатордан сафларни тўлдириб ўтириш;\n– одамларни устидан босиб ўтмаслик, жума намозида имомнинг маърузасига диққат билан қулоқ солиб ўтириш;\n– беш вақт намоз учун айтиладиган азонларни масжидга бориб, ўша ерда эшитиш;\n– масжидга бисмиллоҳни айтиб кириш, масжидга киришда айтиладиган махсус дуо “Аллоҳумма ифтаҳли абваба раҳматик” деб айтиш;\n– ўнг оёқ билан кириш;\n– ўзига муносиб жойга, агар одамлар кўп бўлса бўш жойга бориб ўтираш;\n– агар намоз ўқиш макруҳ бўлмаган вақт бўлса, ўтиришдан олдин икки ракъат суннат бўлган “таҳийятул масжид” намозини ўқиш;\n– жума намозига келганда эса, таҳийятул масжид намозини имомнинг маърузасини тинглаётган намозхонларга халал бермайдиган жойга ўтиб (хонақодан ташқарида масалан, айвонда) ўқиш;\n– имом-хатиб хутбага чиққанда ҳеч қандай намоз ўқиш мумкин эмас;\n– масжидда тинчликни сақлаш ва сокин ҳолда ўтириб, зикрга шўнғиш;\n– хонақода саломлашиш ва дунёвий гапларни гапиришдан сақланиш;\n– зикру тасбиҳларни ҳам бошқаларга халал берадиган даражада овоз чиқармасдан айтиш;\n– жума намозига келганда ғусл қилиш;\n– имом домла билан бирга жамоавий дуо ва тасбеҳларни айтиш;\n– намоздан сўнг масжиддан ҳамма билан бирга чиқиб кетиш;\n– масжиддан чиқишда махсус дуо “Аллоҳумма инни асъалука мин фазликал азим”ни айтиб чиқиш.\nАллоҳ таоло мустақил юртимизда яшаётган барча диндорларни тинчлик, тотувлик, ўзаро ҳурмат ва эътиборда истиқомат қилишларида мададкор бўлиб, Она-Ватанимизни турли бало ва офатлардан ҳифзу ҳимоясида сақласин. Омин!\nАввалги Автотураргоҳ хизматчиси кам таъминланган оилаларнинг фарзандлари учун мактаб қурди\nКейинги Байроғимиз – ифтихоримиз


«Бундай қилишини кутмагандим». Дилдора Ниёзова эрининг гапларига муносабат билдирди — видео - 5 Мая 2022 - BEPUL MP3 KO'CHIRISH, VIDEO KLIP, FOTO SURATLAR, YANGI\nВторник, 2022-05-17, 8:09 PM\nГлавная / Bosh sahifa » 2022 » Май » 5 » «Бундай қилишини кутмагандим». Дилдора Ниёзова эрининг гапларига муносабат билдирди — видео\nХонанда эри яхши инсон эканини таъкидлади\nХонанда Дилдора Ниёзова санъатдан кетгани ҳақидаги эрининг гапларига муносабат билдирди.\nДилдора Ниёзова ҳаммадан узр сўради. У билан эри ўртасида тушунмовчилик бўлган. Бироқ хонанда турмуш ўртоғининг бундай қилишини кутмаган.\n«Мен, авваламбор, ҳаммадан узр сўрайман. Ҳар бир оиланинг ўзига яраша синови бўлади. Турмуш ўртоғим билан озгина гап-сўз бўлганди. Ўйлайманки, бу нарса ҳамма оилада бўлади. Лекин эрим бундай қилади деб ўйламагандим. Эркакларга айтаман, рашкнинг ҳам бошқа нарсанинг ҳам ўз ўрни бор. Бир-биримизни қадрлайлик. Ўзи турмуш ўртоғим жуда ҳам яхши инсон. Қаттиққўл, ўзининг айтганини қилдирадиган инсон. Мен унга ҳеч қачон ёмонликни раво кўрмайман. Мен санъатимни жуда яхши кўраман», — дейди хонанда.\nДилдора Ниёзованинг эри хонанда энди тўйларга чиқмаслигини айтганди. Унинг сўзларига кўра, энди Дилдора Ниёзова уйда фарзанд тарбияси билан машғул бўлади. Дилдора Ниёзова ҳақиқатдан ҳам Ислом йўлини танлагани учун тўйларга чиқмасликка қарор қилган. Хонанданинг эри тўй учун олдиндан олинган пуллар қайтарилиб берилишини таъкидлади.\n«Бугундан бошлаб Дилдора Ниёзова ҳақиқатдан ҳам ислом йўлини танлагани учун тўйларга чиқмасликка қарор қилди. Илтимос, кимда ким биз билан боғланиб тўй кунини белгилаган бўлса, алоқага чиқсин. Пулларни қайтариб беришга мажбурмиз. Дилдора Ниёзова энди тўйга чиқмайди. Уйда бола-чақа тарбияси билан шуғулланишга қарор қилди», — дейди у.\nАввалроқ Дилдора Ниёзова янги электромобиль сотиб олганди. Дилдора Ниёзова «Volkswagen Crozz» машинасини сотиб олган. Мазкур электромобиль нархи Ўзбекистонда 40 минг долларни ташкил этади. Хонандага автосалон ходимлар гулдаста бериб, янги машина билан табриклаган.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 281 | Добавил: | Рейтинг: 0.0/0\nАжрашдими ёки ярашди: Камола Артикова Зоҳид билан муносабатлари ҳақида гапирди


Ижтимоий савдога қўл уриш ва энг яхшилардан ўрганиш учун 4 сабаб – Дарё уз Янгиликлар\nГлавная / Жамият / Ижтимоий савдога қўл уриш ва энг яхшилардан ўрганиш учун 4 сабаб\nИжтимоий савдога қўл уриш ва энг яхшилардан ўрганиш учун 4 сабаб\nAkbar 03.04.2019\tЖамият Comments Off on Ижтимоий савдога қўл уриш ва энг яхшилардан ўрганиш учун 4 сабаб 23 Показы\nСўнгги йилларда молия саноатидаги энг ёрқин ҳодисалардан бири молиявий-технологик инқилоб натижасида юзага келган ижтимоий савдодир. Савдо амалиётларининг профессионал брокерлар қўлидан алоҳида трейдерлар қўлига ўтиши янги савдо методологияларини кашф қилиш учун қулай муҳит яратди. Ижтимоий трейдинг анъанавий савдо амалиётини онлайн ҳамжамиятлар билан бирлаштиради, шунингдек у ҳам эндигина иш бошлаган, ҳам тажрибали трейдерлар учун кўплаб устувор жиҳатларга эга. The Next Web уларнинг тўрттаси билан бўлишди.\n1. Бу вақтингизни тежайди\nИжтимоий савдо билан бирга eToro томонидан ихтиро қилинган ва патентланган “савдони нусхалаш” юзага келади. Нусхалар савдоси трейдерларга реал вақт режимида бошқа трейдерларнинг хатти-ҳаракатларини нусхалаш имконини беради. Нусха олинган трейдер билан нусха олганга бир хил сармоя киритилади. Шу тариқа, фаол савдога камроқ вақт ажратишни маъқул кўрувчи одамлар бошқа трейдерларга улар учун ишлаш имконини беради. Албатта, пулларни бегона қўлларга ишониб топшириш хавфли бўлиши мумкин, бу эса бизни рўйхатдаги кейинги бандга олиб келади.\n2. Бу шаффоф\nЮқорида кўп одамлар ўз пулларини бегона қўлларга топшириши ҳақида гап кетди. Сиз брокердан фойдаланасизми ёки йўқ, пенсия жамғармасини очасизми ёки пулларингизни банкка қўясизми, умуман олганда, сиз одамларга ўз номингиздан сармоя киритиш учун пулларингиздан фойдаланиш имконини тақдим этасиз. Бу мисолларнинг бари умумий ўхшашликка эга: сиз одатда пулларингизни қаерга сарфланаётганини билмайсиз.\nБу нусхалар билан савдо қилишга кирмайди. Таъкидлаш жоизки, eToro’да нусха олиш мумкин бўлган ҳар бир трейдер ўзининг оммавий профилига эга, у барчага кўринади. Трейдерларнинг eToro’даги профиллари кўплаб қимматли маълумотларга эга бўлади, бу эса салоҳиятли нусхачиларга савдо тарихи, муваффақият ва муваффақиятсизликлар нисбати, даромад ва портфель тузилмаси каби интеллектуал нусхалар билан савдо қилишга доир қарорлар қабул қилишда ёрдам беради. Бундан ташқари, eToro ҳар бир трейдерга савдо билан боғлиқ одатлар ва стратегияларга асосланган рақамлар шаклидаги ноёб хавф кўрсаткичини беради. Шу тариқа, трейдерлар ўзларининг таваккал қилишга тайёргарликларига мувофиқ келувчи трейдерларни нусхалаши мумкин.\n3. Бу сизга таъсир ўтказиш имконини беради\nҲатто энг тажрибали трейдерлар ҳам бутун бозорга эгалик қила олмайди. Баъзилари АҚШ ёки Европа каби муайян географик бозорларга ихтисослашади, бошқалари эса акциялар, товарлар ёки криптовалюталар каби активлар тоифасини ўзлаштиради. Ижтимоий савдо трейдерларни ўзлари мустақил равишда чиқа олмайдиган бозорларга олиб чиқади.\nМисол учун, бирор кимса ўз маблағларининг бир қисмини Осиё бозорига ажратмоқчи бўлса, у янги бозорни ўзлаштиришдек мураккаб жараёнлардан ўтиш ўрнига ушбу бозорга ихтисослашган (ёки муваффақият қозонган) трейдердан нусха олиб, мақсадига эришиши мумкин. Яна бир мисол сифатида акциялар савдоси бўйича тажрибали, лекин бошқа активлар тоифасида кенгайиш нияти бўлганкимсани олиш мумкин, бу ҳолатда у ҳам криптотрейдердан нусха олиш имконига эга.\n4. Орқага қадам ташлаш имконини беради\nШуни доим ёдда тутиш керакки, ижтимоий трейдинг ҳар доим ҳам вақт ёки тажриба етишмаслиги билан боғлиқ эмас. Баъзи трейдерлар етарлича тажрибали бўлиб, вақтни тежаши мумкин, бироқ ўз портфелларини фаол бошқаришдек “юк”дан дам олишни хоҳлаши мумкин. Охир-оқибат, кундузги савдо каби қисқа муддатли савдо усуллари етарлича талабчан ва доимий эътиборни талаб қилади, бу эса кўп ҳолатларда стрессни юзага келтиради. Агар шундай бўлса, трейдер нусхалаш учун бошқаларни танлаши ва унинг ўрнига савдо қилгунларига қадар тез ўзгарувчи ҳаёт тарзидан дам олиши мумкин.\nБугунга келиб биз Интернет ижтимоий макон эканига шу қадар кўникиб кетдикки, қачонлардир ижтимоий тармоқлар бўлмаганини ёдимиздан ҳам чиқариб қўямиз. Бироқ ижтимоий функциялар молия соҳасида ҳануз янгилик ҳисобланади ва бу соҳа ривожи учун туртки беради. Web 2.0 инқилоби Интернетда одамлар ва ўзаро мулоқот қилиш усулини ўзгартиргани каби ижтимоий савдо инқилоби анъанавий молиялаштириш оламини ўзгартирмоқда. Дадил айтиш мумкинки, у ривожланишда давом этади ва онлайн-трейдерларга омма кучидан ўз манфаатлари йўлида фойдаланишнинг янги усулларини таклиф қилади.\nПред. Ҳаж ва Умра зиёрати: Қўшимча авиарейслар қатнови йўлга қўйилади\nСледующая Иқлим ўзгариши масалаларига бағишланган 2019


Январдан октябргача 9300 дан ортиқ ёнғин содир бўлди – Газета.uz\nЯнвардан октябргача 9300 дан ортиқ ёнғин содир бўлди\nЯнвардан октябргача содир бўлган ёнғинларда 35 киши, 1271 та ҳайвон ва 95 млрд сўмлик мол-мулк қутқарилди. 9384 та ёнғинда 88 киши ҳалок бўлди.\n5 ноябр 2019, 19:48 Жамият\nЖорий йилнинг 10 ойи давомида Ўзбекистон ҳудудида 9384 та ёнғин содир бўлиб, уларда 88 киши ҳалок бўлди, 240 киши жароҳатланди. Бу ҳақда Фавқулодда вазиятлар вазирлиги Ёнғин хавфсизлиги бош бошқармаси матбуот хизмати хабар қилди.\nЖами ёнғинларнинг 69,3 фоизи аҳоли пунктларида, 9,5 фоизи тадбиркорлик субъектлари объектларида, 5,3 фоизи транспорт воситаларида ва 1,3 фоизи давлат объектларида содир бўлди.\nЁнғинларга асосан очиқ олов билан эҳтиётсиз муносабатда бўлиш (38,9%), электр ускуналаридан нотўғри фойдаланиш (30,1%), носоз иситиш печлари (11,1%), болалар ўйинқароқлиги (9,9%) ва транспорт воситаларидан фойдаланиш қоидаларини бузиш (4%) сабаб бўлган.\nЎт ўчирувчиларнинг тезкорлиги натижасида 35 киши, 1271 та ҳайвон, 123 дона турли техникалар, шунингдек, 298 млрд сўмдан зиёд қийматдаги бино ва иншоотларнинг қурилиш конструкциялари ҳамда 95 млрд сўмлик мол-мулк қутқарилди.


Хоразм рақслари (Лазги) - Intangible Cultural Heritage of Uzbekistan\nХоразм рақси – ўзбек халқ рақс услубларидан бири ҳисобланади. Хоразм воҳасида қадим замонлардан шаклланиб асрлар давомида ривожланиб келган. Ушбу йўналиш ҳаракатларга бой, эркаклар ва аёллар рақсларида бармоқларни шақиллашиш, гавдани тик тутиш, қўлларни силкитиш ва бошқа ҳаракатлар, тиззага сакраш, қайроқ билан маром бериш ва бошқа усуллар мавжуд. Бизгача етиб келган "Чағалоқ", "Норим-норим", "Алиқамбар", "Оразибон", "Мўри", "Хўббимбой", "Ширинновот" ўйинлари ижросида ўғлон раққослар ва масхарабозлар ўзини кўрсатган бўлса, "Ашшадароз", "Мақом уфори" каби рақсларда раққосалар устунлик қилган. "Лазги" рақс туркуми ижросида эркак ва аёл рақс усталари бирдай маҳорат билан ўйнайдилар.


“Кунлик ишчилар маркази” фаолият бошлади - Яшнобод тумани ҳокимлиги\nFevral 11, 2020 admin Yangiliklar\nЖамиятимиздаги айрим муаммоли масалалардаги атамалар ўз ечимини топгач аҳамиятини йўқота бошлайди. Вазирлар Маҳкамасининг “Вақтинчалик бир марталик иш билан таъминлаш бюроларини ташкил этиш тўғрисида”ги Қарори ҳам “мардикор” атамасидан воз кечиш йўлидаги улкан қадам бўлди.\nЖумладан, ушбу қарорда жойларда иш билан таъминлаш марказлари барпо этиш кўзда тутилган бўлиб, бу борада пойтахтимизнинг Яшнобод туман ҳокимлиги ҳамда Бандлик ва меҳнат муносабатлари вазирлиги ҳамкорлигида аёллар учун “Кунлик ишчилар маркази” фаолияти йўлга қўйилди.\nМарказнинг тантанали очилиш маросимида Бандлик ва меҳнат муносабатлари вазири, Олий Мажлис Сенати аъзолари ва Қонунчилик палатаси депутатлари, вилоят ҳамда туман ҳокимлиги вакиллари иштирок этишди.\n“Кунлик ишчилар маркази”да иш излаб келган аёллар учун барча шарт-шароитлар яратилган бўлиб, кичик кутубхона, хусусан арзонлаштирилган овқатланиш шаҳобчаси, асбоб-ускуналарни ижарага бериш тизими ва маданий ҳордиқ чиқариш учун бошқа имкониятлар яратилган.\nУшбу марказ келгусида юртимизнинг турли ҳудудларидан ишлаш истагида келган аёлларнинг муаммоларини ҳал этишга ва уларнинг вақтинча бандлигини таъминлашга хизмат қилишига ишонамиз!\nPrevious Post:Яшнобод туман ҳокимлиги танлов эълон қилади\nNext Post:Маҳаллаларда савдо ярмаркалари


Ислом Каримовнинг неваралари илк бор саккиз йилдан сўнг Ўзбекистонда учрашди Ўзбекистон янгиликлари\n17 January 2022, 18:12\nЎзбекистон, Тошкент – Batafsil.uz. Ислом Каримов неваралари - Имон Каримова (Гулнара Каримова қизи) ва Марьям Тилляева (Лола Каримова- Тилляева қизи ) Ўзбекистонда саккиз йилдан сўнг биринчи марта учрашди. Бу ҳақда мухбиримиз хабар бермоқда.\nБу ҳақда улардан бири – Марьям Тилляева Instagramдаги аккаунтида айтиб берган. Ҳозирда Марьям Тилляева Москвада, Имон Каримова эса Лондонда яшайди.\nҚизлар Самарқанд шаҳрида жойлашган Ислом Каримов мақбарасини зиёрат қилишган, бошқа бир қатор меъморий обидаларга боришган.\n“Мен анчадан буён Самарқандга бориб, Бобомни зиёрат қилмоқчи эдим. У жуда ғамхўр эди ва ҳозир унинг ўрни маълум бўлмоқда. Мен учун бу сафар жуда кўп нарсани англатади, чунки бир неча ҳафтадан сўнг Бобомнинг туғилган куни бўлиши керак эди. Имон билан бирга биринчи марта уни зиёрат қилиш ва қабрига гул қўйиш имконият учун миннатдорман. Бобомнинг энергияси ва борлиги мақбарада жуда кучли ҳис этилмоқда", - деб ёзмоқда Марьям Тилляева.\nУ шунингдек синглиси билан бирлашганига бир неча хабарлар бағишланган.\n“Имашка, сен билан ҳақиқий дўстлашишимдан хурсандман. Сен ажойиб инсонсан. 13 ёшлигимиздан канчалик кўп воқеаларни кўрдик. Бир-бировимизнинг ҳаётимизда кўп нарсани ўтказиб юбордик. Энг муҳими – ҳали ҳаётимиз олдинда. Сен билан Ўзбекистонда бўлиш саргузаштга ўхшайди, асабингга тегиш эса мароқ бағишлайди. Сен энг шаддод, доно ва босиқ инсонсан, ҳамма ҳақида ва ҳамма нарса ҳақида биласан”, - деб ёзмоқда Тилляева.


Қорбўрон ўйнаш учун қор отувчи пулемёт ўйлаб топилди\n00:01 / 05.02.2016\nҚиш қор уюмларида узала тушиш, чаналарда, чанғиларда мазза қилиб сирпанчиқ учиш ва албатта, дўстлар, яқинлар билан қорбўрон ўйнаш учун ажойиб вақтдир.\nҚорбўрон ўйнашда "рақиб"нинг отаётган қорларидан вақтида қочиш учун яхшигина тайёргарчиликка эга бўлиш керак бўлади. Бироқ агар сенга қор билан "ҳужум қилаётганлар" кўп бўлсаю, сен бир ўзинг бўлсанг-чи?\nАҚШлик ихтирочи Марк Робер миясига баргларни пуфлаб тарқатувчи қурилмадан қор отувчи пулемёт ясаш фикри келган биринчи одам бўлди. Пулемётнинг қўлбола ўқдони 15 тага яқин қорни сиғдира олади. Марк ҳавони бошқариш билан қор снарядлари тезлиги ва қор отиш суръатини бошқаради. Қор отишнинг битталаб, ярим автоматик ҳолда ва пулемёт залпи билан қор отадиган учта суръати мавжуд.\nБундай "важоҳатли" пулемёт билан "рақиблар армияси" ҳам чўт бўлмай қолади.


Европа Кенгашининг янги Бош Котиби этиб Британия Парламенти аьзоси Терри Дэвис сайланди.\nТерри Дэвис номзоди Кенгаш аьзоларининг ярмидан кўпроғи томонидан маьқулланди.\nБу борада Терри Дэвиснинг ўзи шундай деди:\n«Сайлов натижалари аниқ кўрсатиб турибдики, мени фақат социалистлар эмас, балки бутун европа бўйлаб бошқа сиёсий гуруҳлар ҳам қўллаб-қувватладилар. Бу мен учун катта куч манбаи. Мен бу ишончни оқлаш учун бор имкониятим билан ҳаракат қиламан», — деди Европа Кенгаши янги Бош Котиби Терри Дэвис.\nЕвропа Кенгаши Бош Котиби 5 йилга сайланади.


Суриядаги ўзбек жангарилари "Исломий давлат" рекламаси билан шуғулланмоқда\n16 апрел 2021, Тошкент вақти: 14:06\nЮтубга ИШИД томонидан қўйилган видеодан тасвир.\n“Исломий давлат” экстремист гуруҳи Туркия билан чегарадош Кобани шаҳрининг асосий қисмини эгаллаб олиши ортидан 17 октябр куни бу гуруҳ жангариларини “инсонпарвар” дея тақдим қилувчи видео интернетдаги Youtube порталига юкланди. Тарғибот мақсадида олингани кўриниб турган видеотасвир “қахрамони” ўзини қаровсиз қолган курдларнинг ҳалоскори сифатида тамсил қилади.\nВидео билан танишган Ироқлик журналист Ҳошим Алининг фикрича¸ тасвир "Исломий давлат" гуруҳини пропаганда қилиш мақсадида Суриядаги ўзбек жангарилари тарафидан Кобани шаҳрида суратга олиниб, интернетга юкланган.\nВидеотасвирни суратга олаëтган тасвирчи ва кадр ортидаги одамларнинг ўзбек тилида гаплашиб, тасвирни изоҳлагани ҳам бу хулосага асос бўлади.\nБеш дақиқалик видеотасвирда серсоч¸ серсоқол "ИД" жангарисининг ишғол қилинган ҳудудда қолиб кетган қари аëлга ëрдам кўрсатгани ва озиқ-овқат билан таъминлагани акс этган.\nТарғибот мақсадида олингани кўриниб турган видеотасвир “қахрамони” - "ИД" жангариси видеокамерага қараб “Мана бу қари курд аëлни фарзандлари овқат ва сувсиз ташлаб кетишди. Биз эса бу аëлга овқат, сув ва бошпана бердик”, дея гапиради.\nКадр ортидаги ўзбекча овоз эса “Буни суратга олиб, Интернетга қўйиш керак¸ кофирлар кўрсин”, дейди.\nАна шундан кейин тасвирдаги "ИД" жангариси қари курд кампирни мотоциклга ўтказиб олиб кетади. Мотоциклга кампирга аталган озиқ-овқат солинган қоп ҳам юкланади.\n“Қопни суратга ол қопни”, деган ўзбек тилидаги овоз кадр ортида жаранглайди.\nИроқлик журналист Ҳошим Алининг Озодликка айтишича¸ бу видео "ИД"ни раҳмдил қилиб кўрсатувчи пропаганданинг бир қисмидир.\n- Бу ғирт пропаганда¸ ëлғон устига қурилган пропаганда. Тасвирдаги аëлни болалари ташлаб кетмаган. У Кобанидаги кимсасиз аëл. Лекин видеодаги жангари бу аëлни болалари ташлаб кетган деб айтади. Мақсад¸ курдлар ўз жонларини қутқариб, қари ота-оналарини жанг майдонига ташлаб кетган раҳмсиз қавм деган фикрни тарқатиш. Видеодаги жангари қари аëлга қараб¸ энди биз сизнинг ҳизматингиздамиз¸ биз сизга фарзандмиз, деб писанда қилади¸ дейди Ҳошим Али.\nСуҳбатдошга кўра¸ "ИД" ўзлари ҳақидаги тасаввурларнинг ижобий бўлишини таъминлаш учун PR тарғиботни кучайтирган.\n- "ИД"нинг тарғиботи ҳақида мақола ëзганман. Ҳозир ИД энг ривожланган IT-технологиялар асосида ижтимоий тармоқларда тарғиботни кучайтирган. "ИД"ни раҳмдил қилиб кўрсатувчи¸ "ИД"ни шариат посбони¸ адолат тамали қилиб кўрсатувчи видеороликлар саҳна драматургияси асосида инсон ҳис-туйғуларини нишонга олган ҳолда яратилмоқда. "ИД" жангарисининг қари курд аëлга раҳм-шафқат кўрсатгани ҳақидаги видео ҳам шулардан бири, дейди суҳбатдош.\nАйни пайтда, "ИД" жанггарилари қисман Кобанидан сиқиб чиқарилган. Бу гуруҳ таркибида ўзбек жангарилари ҳам бор.\nБироз муқаддам Сурияда жанг қилиб юрган ва ўзининг айни гуруҳига мансуб эканини айтган ўзбекистонлик жиҳодчи Озодлик билан боғланган эди.\n"ИД" сафидаги ўзбек жангариси.\nСурияда жиҳод қилаётганини айтган Абу Усмон Ўзбек исмли ўзбекистонлик WhatsApp тармоғидан Озодликка боғланиб, Ироқ ва Шом диёрида жанг қилиб юрган жиҳодчилар орасида оиласи билан жабҳага кираётган ўзбекистонликлар сони ортаётганини айтган эди.


Бокс ҳаками бўлишни истайсизми? Ўзбекистон бокс федерацияси катта масштабдаги танловни эълон қилади! / Olamsport.com\nТеглар : БоксҲакамРефери\nЎзингизни бокс ҳаками сифатида тасаввур қила оласизми?\nҚачонлардир рингларда рефери сифатида ишлаб кўришингиз мумкинлигига ишонасизми? Ундай бўлса, ушбу танловимиз сизлар учун!\nЎзбекистон бокс федерацияси мамлакатимизда ҳакамлик йўналишини ривожлантириш, халқаро миқёсида ўзбек бокси ҳакамларининг имиджини ошириш мақсадида янги танловни эълон қилади.\nНомзодлардан талаб қилинадигани - инглиз тилини мукаммал билиши, спорт ҳақида тушунчага эга бўлиши, атлетик ташқи кўринишга эга бўлиши ва энг асосийси ушбу йўналишга қизиқишидир. Мазкур талабларга тўғри келадиган йигит-қизларни ҳакамлик фаолиятини бошлашга чорлаймиз. Бўлажак ҳакамлар Ўзбекистон бокс федерациясининг махсус комиссияси билан суҳбатдан сўнг танлаб олинади. Улар учун махсус семинар ташкил этилади. Семинарни хорижий тажрибали мутахассислар олиб боришади. Маълум даражага етгандан сўнг, Сизда халқаро мусобақаларда ишлаш имконияти ҳам пайдо бўлади.\nЯна бир қўшимча маълумот - ҳакамлик фаолиятини қўшимча иш сифатида олиб бориш мумкин. Бу эса асосий иш жойингизга катта таъсир кўрсатмайди. Хабарингиз бўлса, Олимпия ўйинларида ҳам полициячи, ўқитувчи, шифокор ва бошқа касб эгалари рефери сифатида ишлашган.\nБу ёшлар учун ажойиб имконият. Фурсатни қўлдан бой берманг\nБокс. Тошкентдаги жаҳон чемпионатида мукофот пули янада оширилади 0\nТошкентдаги мусобақа учун таркиб, сарҳисоб ва режалар. Бокс бўйича Қозоғистон терма жамоаси бош мураббийи интервью берди 0


«Кобальт»ни олиб қочган мактаб ўқувчиси ушланди\n29.11.2018 18:37 0 165\nТошкент шаҳрининг Учтепа туманида 28 ноябрь куни Олмазор туманида яшовчи 224-сонли ўрта мактабнинг юқори синф ўқувчиси, муқаддам судланган И.М. «Фарҳод» ярмаркаси олдидаги 14-блокда жойлашган автомашиналарни таъмирлаш устахонасида «Кобальт» автомашинасини ҳайдаб қочган. Бу авто хусусий тадбиркор У.С. томонидан таъмирлаш учун устахонада қолдирган эди.\nЎзбекистон Республикаси ИИВ Жамоатчилик ва оммавий ахборот воситалари билан алоқалар бошқармаси хабар беришича, кўрилган чоралар натижасида И.М. юқоридаги ярмарка олдида шу ҳудудда хизмат олиб бораётган ички ишлар органлари ходимлари томонидан қўлга олинган. Автомашина техник соз ҳолда эгасига топширилган. Ҳолат юзасидан жиноят иши қўзғатилиб, тергов ҳаракатлари олиб борилмоқда.\nмактаб ўқувчиси Кобальт\nСпорт Кеча, 23:02\nҲуқуқ 27/11, 15:52\nҲодиса 02/11, 17:19


Қирғизистон ҳукумати ички миграция устидан назоратни кучайтирмоқчи\nФуқароларнинг кўчиб юриши юзасидан аниқ тасаввурга эга бўлиш мақсадида Давлат регистрация хизмати ички муҳожирларни яшаш жойида регистрация қилиш борасида таклиф билан чиқди.\nМуассасанинг фикрича, давлат ички миграцияни “диққат билан” назорат қилиши керак. Шу билан бирга регистрацияни бюрократик қилмаслик илгари сурилмоқда – балки кўплаб ҳужжатларсиз, Интернет орқали амалга ошириш таклиф қилинмоқда.\nМиграция бўйича Давлат хизмати маълумотларига кўра, мустақиллик йилларида республикада 1,5 миллиондан ортиқ киши доимий яшаш жойини ўзгартирган. Регистрациясиз истиқомат қилиш аҳоли учун жиддий тўсиқлар яратади. Ички мигрантлар пропискасиз таълим, соғлиқни сақлаш ва ижтимоий хизматлардан фойдаланишлари анча мураккабдир, дейилади «Миграция бўйича 2014 йил учун ҚР Ягона Маърузасида». Улар сайловларда иштирок этмайди ҳамдамилиция ва бошқа хукумат идораларининг вакиллари олдида жуда ҳам заифдирлар.\nМиграция бўйича давлат хизматининг таъкидлашича, миграцияни суст мувоффиқлаштириш миллий хавфсизлик учун таҳдид туғдиради: меҳнат ресурслари етишмаслиги боис минтақалар тараққиётида тенгсизлик кучаяди, ички миграция оқими туфайли фаровон минтақаларда ижтимоий кескинлик кучаяди, айрим минтақалар инфратузилмаларига юктушади, одамлар чегарага яқин худудларни ташлаб кета бошлайди, бу ўз навбатида қўшни давлат экспансиясини кучайтиради.\n«Сўнгги йилларда республика жанубидаги анклав худудлари кескинлик ва зиддиятдар марказига айланди. Бу 4 та ўзбек (Сўх, Шоҳимардон, Чон-Гара ёки Шимолий Сўх, Таш-Добе) ва 2 та тожик (Қайрағач ва Ворух) анклавларидир. Қирғизларнинг Барак анклави билан боғлиқ масалалар ҳам ҳал этилмаган, расмий маълумотларга қарагандаБаракда 121 та оила истиқомат қилади. Юқорида қайд қилинган минтақаларда фаол миграция жараёни кузатилмоқда», - дейилади маърузада.\nАмалдаги қонунчилик агар фуқоро камида 45 кун муддатга бошқа ерга борадиган тақдирдагина регистрациядан ўтишини кўзда тутади. Бироқ ҳаддан зиёд бюрократия ички мигрантларни қўрқитади. Эндиликда ДРХ фуқароларни ортиқча ҳужжатларсиз ягона электрон портали орқали регистрациядан ўтишларини таклиф қилмоқда.


18 май 2021, Тошкент вақти: 22:14\n19 октябр куни бўлиб ўтган Вазирлар Маҳкамасининг йиғилишида қишга тайёргарлик масаласи кўрилди. Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари, “Ўзбекэнерго” ва “Ўзтрансгаз” компаниялари, “Ўзбеккўмир” акциядорлик жамияти раҳбарларига қишки мавсумга тайëргарлик юзасидан маъсулият юкланди.\nМазкур мажлисда иштирок қилган “Ўзбекэнерго” мулозимининг Озодликка айтишича¸ бу йил қишги иситиш масаласи ўта долзарб тарзда қўйилган.\nЎзбекистондан келаётган хабарларга кўра, мамлакатда қиш фаслига етарлича тайёргарлик кўрилмаган.\nТошкентлик нафақаҳўр Саидқосим ака ўзи яшайдиган кўп қаватли бинода иссиқ сув йўқлигидан шикоят қилди.\nОзодлик суҳбатлашган “Тошиссиққувати” иситиш тармоғи муҳандислари шаҳардаги кўп қаватли уйларга уланган қувурлардаги носозликлар буткул бартараф қилинмаганини айтишди.\nБултурги қаҳратон қиш мавсумида кўп қаватли уйларда совуқдан азоб чеккан оддий тошкентликлар бу йилги қишни ҳам хавотир билан кутмоқда.\n“Тошиссиққувати” иситиш тармоғи муҳанди Абдураҳим Назиров иситиш мавсуми учун жиддий тайёргарлик кўрилганини айтиш баробарида¸ ҳамма нарса ўзларига боғлиқ эмаслигини таъкидлади:\n- Биз максимум ҳаракат қилиб¸ йўқни йўндириб иситиш мавсумига тайёргарлик кўраяпмиз. Аммо ҳамма нарса ҳам бизга боғлиқ эмас. Иссиқликнинг узлуксиз бир маромда бўлиши электр ўчмаслиги¸ ëқилғи таъминотидаги барқарорлик билан боғлиқ. Шу билан бирга кўп қаватли уйлардаги квартиралар ичидан ўтган қувурларнинг техник носозлиги ҳам бизнинг ишимизни қийинлаштирадиган омил¸ дейди¸ Абдураҳим Назаров.\nСуҳбатдошга кўра¸ айнан қувурлар носозлиги боис¸ бир квартирадаги одам қишда ички кўйлакда бемалол ўтирса¸ қўшни квартирадаги одам пўстин кийишга мажбур бўлади.\n"Муаммони ҳал қилиш нафақат бизга¸ балки хонадон эгаларига ҳам боғлиқ"¸ деган Абдураҳим Назировга кўра¸ дераза эшик тирқишлари¸ илма-тешик деворлар ҳам иссиқлик таъминотидаги катта муаммодир.\nМактаблар кўмир¸ қишлоқлар тезак ғамламоқда\nФарғона вилоятининг Марғилон шаҳрида қишга 15 минг тонна кўмир тайёрланганини айтган шаҳар ҳокимлиги мулозими, бу кўмирнинг аксарияти мактабларни иситишга сарфлашинини таъкидлади.\nЎзбекистон Халқ талим вазирлиги матбуот бўлими тарқатган маълумотга кўра¸ қиш мавсумига ҳозирлик жараëнида республика мактабларидаги 98 та иситиш қозони,125 та печ таъмирланган.\nЯна 441 та қозонхона, 30 минг метр қувур таъмирдан чиқарилиб¸ мактаблардаги 47 минг дераза ойналари алмаштирилиши матбуот хабарномасида айтилади.\nВазирлик матбуот маркази тарқатган хабарга кўра¸ мактабларни қишга тайёрлашга 30 миллиард сўм ажратилган.\nАйни пайтдақ¸ ишлоқларда ҳокимият вакиллари йиғилиш ўтказиб тезак¸ ўтин ғамлаш борасида тарғибот олиб бормоқда.\nХоразм вилоятидаги Қангли қишлоғида тезакка кўмир кукуни аралаштириб таппи таëрлаш борасида туман ҳокимлиги инструкторлари аҳолига тушунтириш ишлари олиб бормоқда.\nБу ҳақда Озодликка маълум қилган хоразмлик Озод акага кўра¸ мулозимлар "Қишда газ бўлмайди¸ ғамингизни эртадан енг" деб очиқ айтишган.\nАйни вилоятнинг Пирнавҳос қишлоғида бўлиб ўтган йиғилишда аҳолидан суюлтирилган газ ва кўмир учун пул йиғилган.\nРеспублика бўйлаб маҳалла фуқаролар йиғинларида ҳам мавсумга тайёргарлик ишлари олиб борилмоқда.\nБу ҳақда Озодликка билдирган республика “Маҳалла “ жамғармаси вакилига кўра¸ аҳолининг қиш мавсумида табиий газ ва электр энергияси танқислигидан хавотирга тушмаслиги борасида тушунтириш ишлари олиб борилмоқда.


МБнинг асосий ставкаси ўзгаришсиз қолдирилди | NORMA.UZ\nУшбу қарор 2021 йил якунида инфляциянинг оралиқ мақсадли кўрсаткичи – йиллик 10%дан паст даражасига эришиш ва иқтисодий фаолликнинг барқарор тикланиши учун етарли шароит яратиш, шунингдек инфляцион кутилмаларни пасайтиришга қаратилган пул-кредит сиёсатининг жорий йўналишини давом эттириш мақсадида қабул қилинди.\n2021 йил январь-февраль ойларида йиллик инфляция даражаси мавсумий омиллар ва озиқ-овқат нархларининг ўсиши таъсирида бироз тезлашди ва мос равишда 11,6% ва 11,4%ни ташкил этди.\nОзиқ-овқат маҳсулотларидан шакар, ўсимлик ёғи, товуқ гўшти ва мева-сабзавотлар нархларининг ўсиши умумий инфляцияга салмоқли ҳисса қўшди. Озиқ-овқат нархларининг ўсиши умумий инфляцияга сезиларли оширувчи таъсир кўрсатишда давом этмоқда. Хусусан, ушбу гуруҳ бўйича нархлар йиллик ҳисобда ўртача 14,6%га ошди ва умумий инфляцияга оширувчи таъсири 6,19 фоиз бандни ташкил этди.\nТашқи сектордаги ўзгаришлар ва озиқ-овқат маҳсулотларининг жаҳон бозорларидаги нархларининг деярли бир йилдан бери давом этаётган ўсиши қисқа муддатли истиқболда инфляцияга оширувчи босимни юзага келтириши мумкин.\nШу билан бирга, 2021 йилнинг дастлабки ойларида ноозиқ-овқат товарлари ва хизматлар нархлари ўсиш суръатларининг ҳам бироз тезлашиши қайд этилди. Ушбу гуруҳдаги товар ва хизматлар нархлари ўсиши, асосан, ҳудудларда йил бошида совуқ сув тарифларининг бозор нархларига тўғирланиши, тамаки ва алкоголь маҳсулотларига нисбатан акциз солиғининг индексация қилиниши, шунингдек бензин нархининг ўсиши каби омиллар билан изоҳланади.\nЙил бошидан буён аҳоли ва тадбиркорлик субъектларининг инфляцион кутилмалари мос равишда 16,3% ва 17%гача пасайган бўлса ҳам, инфляциянинг амалдаги ҳамда прогноз кўрсаткичларидан юқори даражада сақланиб қолмоқда.\nСўнгги сўров натижаларига кўра, респондентлар озиқ-овқат маҳсулотлари, дори-дармон воситалари, коммунал хизматлар ва бензин нархларида сезиларли ошиш кузатилганлигини қайд этган бўлса, тадбиркорлик субъектлари маҳсулотлар таннархи ошишининг асосий омиллари сифатида хом ашё, транспорт ва коммунал хизматлар нархларининг ўсишини таъкидлаган.\n2021 йилнинг январь-февраль ойларида аксарият тармоқ кўрсаткичларида ижобий ўсиш тенденциялари кузатилган бўлсада, 2020 йилнинг мос даври даражасигача етиб бормади.\nКорхоналар ўртасида ўтказилган сўровлар, жорий йилнинг февраль ойида иқтисодий фаоллик январь ойидаги мавсумий омиллар таъсирида пасайишидан сўнг бироз тикланганлигини кўрсатмоқда. Лекин февраль ойидаги иқтисодий фаоллик индекси 2020 йил декабрь ойидаги кўрсаткичдан пастроқ даражада шаклланди.\nШу билан бирга, ишбилармонлик кайфияти индексида ўсиш кузатилиб, барча тармоқларда корхоналарнинг келгуси уч ой бўйича иқтисодий кутилмалари яхшиланди.\nТовар ва хизматлар импорти учун хорижий валюта хариди 1,72 млрд АҚШ долларини ташкил этиб, қарийб карантиндан олдинги давр кўрсаткичига тенг бўлди.\nРеспублика товар-хом ашё биржасидаги умумий айланма февраль ойида январь ойига нисбатан 26,5%га ва ўтган йилнинг мос ойига нисбатан 1,6 баробарга кўпайди. Банклараро тўлов тизими орқали амалга оширилган транзакцияларнинг умумий сони ҳам февраль ойида ўтган ойга нисбатан 19,6%га ошди.\nТашқи талабнинг тикланиб бориши шароитида жорий йилнинг январь-февраль ойларида экспорт тушумлари (олтинни ҳисобга олмаганда) ўтган йилнинг мос даврига нисбатан 8%га ўсиб, 1,4 млрд АҚШ долларига етди. Бунда, февраль ойида экспортдан тушумлар 743 млн АҚШ долларини ташкил этиб, январь ойига нисбатан 13%га ўсди.\nТрансчегаравий пул ўтказмалари бўйича тушумлар жорий йилнинг январь-февраль ойларида 892 млн АҚШ долларини ташкил этиб, 2020 йилнинг мос даврига нисбатан 14%га ошди.\nУшбу омиллар ички валюта бозорида таклифни қўллаб қувватлашга хизмат қилди ва натижада миллий валюта алмашув курси нисбатан барқарор шаклланиб, 2021 йил 1 март ҳолатига девальвация даражаси йил бошига нисбатан 0,6%ни ташкил этди.\n2021 йил январь-февраль ойларида иқтисодиётда ижобий реал фоиз ставкалари сақланиб қолди. Февраль ойида банклараро пул бозорининг ўртача тортилган фоиз ставкаси 14,4%ни ташкил этиб, фоиз коридори доирасида асосий ставкага нисбатан ижобий тафовут билан шаклланди, UZONIA индекси 14% атрофида бўлди.\nЙил бошида пул бозоридаги операциялар ҳажмининг барқарор ўсиши кузатилмоқда. Хусусан, февраль ойида операциялар ҳажми 11,5 трлн сўмни ташкил этиб, ўтган ойга нисбатан 23,1%га кўпайди.\n2020 йил иккинчи ярмидаги пасаювчи тенденциясидан сўнг жисмоний шахсларнинг миллий валютадаги депозитлари бўйича фоиз ставкалари 2021 йил февраль ойида 18,3%гача ва юридик шахсларнинг депозитлари бўйича эса 16,8%гача кўтарилди. Жорий йилнинг февраль ойида миллий валютадаги кредитлар бўйича ўртача тортилган фоиз ставкалари 21,3%га тенг бўлди.\n2021 йил 1 январдан бошлаб мақбул фоиз ставкалар механизми бекор қилинганидан сўнг фоиз ставкаларида ошиш томонга маълум даражадаги тўғриланиш кузатилди. Бироқ, фоиз ставкалари пул-кредит шароитларидаги ўзгаришларни ўзида акс эттирган ҳолда ўтган йилнинг мос давридаги кўрсаткичларга нисбатан анча паст даражада шаклланди.\nМарказий банкнинг базавий прогнозларига кўра, инфляциянинг 2021 йил якуни бўйича 9,0-10,0%гача пасайиши кутилмоқда. Қуйидагилар йил охиригача инфляция даражасига пасаювчи таъсир кўрсатади:


Бегижон Аҳмедов: САЙЁҲ (3) « Ўзбекистон Халқ Ҳаракати\nБегижон Аҳмедов: САЙЁҲ (3)\n08 November 2019 - 14:46\nРеал воқеаларга асосланган ушбу қиссада Ўрта Осиёдаги давлатлардан бирида истиқомат қилувчи тадбиркор олим кишининг бошидан кечирган саргузаштлари баён қилинади. Асар қаҳрамони атрофидаги иккиюзламачи одамларни тарк этиб, соғлигини тиклаш, ўзлигини ва Худони англаш, зиддиятларга тўлиб кетган қалби билан танҳоликда суҳбатлашиш мақсадида олти ой давомида ёлғиз Помир-Олай тоғ тизмаларида айиқ ва бошқа маҳлуқотлар қуршовида яшайди. Экстремал тоғ шароити, йиртқич ҳайвонлар, радикал жиҳодчилар ва ҳатто жинлар асирлигидан омон чиққан Сайёҳ бу сафардан иймони сайқалланиб, жисмонан ёшариб, руҳан покланиб қайтади.\nУшбу фалсафий асарда кўтарилган оламшумул муаммолар, одамларнинг пул топишга ҳуруж қўйиб, маънавий инқирознинг кучайиб бораётгани, айрим мусулмонларнинг ўз дини аҳкомларини нотўғри тушунишлари натижасида жаҳон миқёсида исломофобиянинг авж олишига қисман сабабчи бўлаётганлари, ҳамда вужудга келган маънавий бўҳрондан чиқиш йўллари ҳақидаги фикр ва мулоҳазалар ўқувчини теран фикрлашга чорлайди. Кенг китобхонлар оммасига мўжалланган.\nАллоҳнинг чексиз карами билан 92 ёшни қаршилаётган меҳрибон онажоним Ҳайрихон ҳожи аяга таъзим билан бағишлайман.\nОна меҳри чексиз қудратга эга, ибтидоий, худбинроқ, лекин таъмасиз.\nУ ҳеч нарсага қарам эмас.\nТўлғоқнинг чидаб бўлмас азобларига дош бера олмай ингроғ-у фарёд аралаш ўкириб, чор-атрофни ларзага келтирган, тўлғониб, жон ҳолатда талвасага тушган урғочи айиқ нимқоронғи, заҳ ҳандакда бирин-кетин дунёга келган эгизак фарзандларига кўзи тушиши билан барча оғриқларни унутди… У энди ОНА АЙИҚ деган улуғ даражага, бола туғиб, авлодини давом этдирувчи деган мақомга кўтарилган эди. Парвардигор шу йиртқич ҳайвонга ҳам оналик меҳри деган сирли ҳилқатни ўз қудрати ила бериб қўйган эди…\nҲомиласининг вақти-соати етиб келган аёллар кўпинча соатлаб тўлғоқда қийналиб, икки дунё оралиғида турган, 360 бўғину, барча мушаклари буралиб оғриб, гўёки мингта тиши бирваракайига оғригандек азобланганда ўзларини койишар экан: “Шунисини туғиб олай, омон қолсам, иккинчи туғмайман!”. Бироқ, эсон-омон кўз ёриб, доялар гўдагини қорнига ётқизишганда, ёруғ оламга келиб, энди кўзини очаётган чақалоғининг ҳидини туйиши билан, унинг мурғак юзига кўзи тушиши билан… боягина ўзига ўзи ичган “қасами” ёдидан кўтарилар экан. Севинчдан оқаётган кўз ёшларини артиб-артмай гўдагини турмуш ўртоғига кўрсатишни истаб қолар экан. Қиз туққан бўлса ўғил, ўғил туққан бўлса қиз туғиш орзуси она қалбининг бир чеккасида яна ниш ура бошлар экан. Бир сонияда Аллоҳнинг меҳрибонлиги ила бутун оғриқлар қаёққадир ғойиб бўлиб, ҳомиладан халос бўлган аёл фариштадай енгил тортиб қолар экан…\nОна айиқ сарғиш товланган жигарранг, тумшуқчаси биринчи туғилган шеригидан сал узунчоқроқ, овози ҳам нозикроқ, туғилиб-ла олдинги оёқларидаги тукларга ёпишган қонларни ялаб, тозалаш билан овора бўлаётган боласи “қиз” эканини ўзи англамаган бир туйғу билан фаҳмлади. Қорачиғи ҳам, юнглари ҳам қорамтирроғи, туғилиши билан қилган иши “дўқ” аралаш “ғў-ғў”лаб бақиргани, онасининг сийнасига ёпишиб, овқат талаб қилгани аниқ ўғил эди. Агар айиқларда ҳам исм қўйиладиган бўлганда Она айиқ уларнинг рангига қараб қизини “Маллахон”, ўғлини эса “Қоравой” деб номлаган бўлар эди. Пўмпалоқ “Қоравой” тумшуғини қанчалар онасининг сийнасига нуқимасин, қанчалар емак иштиёқида сўрмасин, ниятига етмади. У хархаша қилиб инграб, бақира бошлади. Онаси эса унинг усти-бошини ялаб, тозалаш билан овора эди. Шу тобда оламда ундан бахтлироқ айиқ йўқ эди!\nОна айиқ эрини ҳатто эслаб ҳам қўймади. Унинг эри гул кўтариб, йўғ-э, тишлаб, унинг ёнига кўргани ҳам келмайди. Чунки айиқларнинг одатига кўра, эркак айиқ урғочи айиқ билан “никоҳ кечаси”ни ўтказгач, унда ҳеч қандай “қарзи ва фарзи” қолмас экан. Ҳомиладор айиқ болаларининг отасини бошқа кўрмас ва изламас экан. Эркак айиқларда айрим инсофсиз одамлардек “оила” деган тушунча бўлмас экан. “Қоравой” шеригига қараб туриб, унинг ўзига оро беришига ғаши келди. Бир сакраган эди, унинг ёнига тушди ва биринчи қилган иши унинг қорнига калла қўйиш бўлди. Орқа оёғини кўтариб, тумшуғини олдига тортганча уни тозалаш билан банд бўлган “Маллахон” кутилмаган зарбдан ағдарилиб тушди ва инграй бошлади. Бу ҳолат “Қоравой”га кулгили туюлди. У яна бирин-кетин енгил турткилар билан шеригини юмалатиб ўйнади. Униси қанчалик қийналса, буниси шунчалар хурсанд бўлиб ёқимли қичқирар эди. Она айиқнинг қизига раҳми келиб, олди оёғини болалари ўртасига қўйди. “Қоравой” ногаҳон қулоғига тегиб кетган баҳайбат, қалин юнгли нарсадан қўрқиб, орқасига тисарилди. Унинг кўзига онасининг қайрилган, узун тирноқлари қўрқинчли нарсага ўхшаб кўринди. Бу ҳолатдан “Маллахон” ҳам ўз фойдасига қўлланди: у ҳам ўйланиб турган акасини мўлжаллаб бир сакради-да, “Қоравой”нинг биқинига калла қўйди. У дод солиб йиғлай бошлади. Энди хурсанд бўлиш навбати сингилга келган эди…\nЕтти мучаси соғ туғилган айиқчаларнинг оналари паноҳидаги бахтли ҳаёти бошланган эди. Одам бўйи ёққан қор ҳали-бери эришни хаёлига келтирмас, она замин бағридан кўтарилиб чиқққан тоғу тошлар тизмаси 20 даража совуқдан роҳат олиб, ястаниб ётар эди.


Ҳуқуқ фаолини айблаган аёл милиция рўйхатида турган\nБобомурод Раззоқов Бухоро вилоятидаги Отбозор қамоқхонаси сақланмоқда.\nЖондорлик фермер, “Эзгулик” жамияти Бухоро вилоят бўлими раиси Бобомурод Раззоқовнинг ҳибсга олинишига сабаб бўлган ариза муаллифи Гулшан Каримова фоҳишахона сақлаганлиги учун аввал икки марта судлангани маълум бўлди. Бу ҳақдаги ҳужжатларни қўлга киритган “Эзгулик” жамиятига кўра, Бобомурод Раззоқов тўқима айбловнинг қурбони бўлмоқда.\n“Бобомурод Раззоқов махсус уюштирилган тўқима айблов билан ҳибсга олинганлигига тасдиқ бўла оладиган ҳужжатларни қўлга киритдик”, деди Озодликка “Эзгулик” жамияти фаоли Абдураҳмон Ташанов. Унинг айтишича, Бобомурод Раззоқовнинг ҳибсга олинишига сабаб бўлган ариза муаллифининг ўзи милиция рўйхатида турган шахс бўлган:\n- Мен бугун бу жиноят иши билан яқиндан танишиш учун Бухорога келдим. Биз бу аёлнинг шахсини яқиндан ўрганиб чиқдик. Маълум бўлишича, Гулшан Каримова милициянинг махсус рўйхатида турадиган, Ўзбекистон Жиноят Кодексининг131-моддаси, фоҳишахона сақлаш ёки қўшмачилик қилиш билан айбланиб, аввал икки марта судланган аёл экан. У яшаётган маҳалла фаоллари ҳам унинг аҳлоқий бузуқлиги ҳақида бир неча марта турли идораларга аризалар ёзган. Бу шикоят аризаларининг нусхаларини биз қўлга киритдик, - дейди Абдураҳмон Ташанов.\nБобомурод Раззоқовнинг ўғли Шуҳрат ҳам Гулшан Каримова уларнинг уйида бор–йўғи икки марта бўлганлигини айтади:\n- Биринчи бор шу ойнинг бошида уйга келган эди. У вилоят ички ишлар бошқармаси устидан шикоят қилиб келган. Отам ҳужжат кўрсат, деган. Кейин икки кундан кейин 39 минг сўмга жаримага тортилганлиги ҳақида ҳужжат олиб борган. Отам аризасини олиб қолгандан кейин у чиқиб кетган. Уйда онам, мени хотиним, болаларим бўлган, тракторчи кўчада бўлган. 60 ёшга кирган отамнинг ўз уйида уни зўрламоқчи бўлгани - бу энди ғирт туҳмат-ку, - дейди Шуҳрат Раззоқов.\nБир ҳафтадан бери ҳибсда қолаётган Бобомурод Раззоқовнинг соғлиғи анча ёмонлашган, дейди Абдураҳмон Ташанов:\n- Бобомурод аканинг адвокатига кўра, Отбозордаги қамоқхонада бир камерада 38 киши сақланаётган экан, кун иссиқлиги ва камера торлиги боис Бобомурод ака нафас олишдан ва юрак-қон томир касаллигидан қийналаётган экан. Мен тергов давомида Бобомурод акани ҳибсдан озод қилиб туриш ҳақидаги “Эзгулик” жамиятининг кафолат мактубини топширдим, - деди Абдураҳмон Ташанов.\nОзодлик бу жиноят ишини тергов қилаётган Бухоро вилояти Ички ишлар бошқармаси терговчиси Зафар Давроновнинг билан боғланишга ҳаракат қилди, бироқ терговчининг бирорта телефони ҳам жавоб бермади.\nИнсон ҳуқуқлари “Эзгулик” жамияти Бухоро вилояти бўлими раиси, 60 ёшли фермер Бобомурод Раззоқов Бухоро вилояти ИИБ томонидан одам савдосида айбланиб, 10 июл куни ҳибсга олинган эди.\nБобомурод Раззоқов Ўзбекистон Жиноят Кодексининг 135-моддаси иккинчи қисми, одам савдоси билан айбланмоқда.\n“Эзгулик” жамияти Бобомурод Раззоқовнинг ҳисбга олинишига оид тарқатган баёнотида “одам савдосидек қалтис айблов Бобомурод Раззоқовнинг касбий фаолияти ва сиёсий қарашлари эвазига уюштирилган провокация экани”ни таъкидлаган эди.


Педагогика факультети -Самарканд давлат университети\nЭлектрон почта: ped-fak@samdu.uz\n1950 йил Самарқанд вилояти Ургут туманида тўғилган;\n1967-1969 йиллар Ургут тумани 23-мактаб ёшлар етакчиси;\n1969-1971 йиллар Ҳарбий хизматда;\n1976-1979 йиллар Ургут тумани 23-мактаб ўқитувчиси;\n1979-1987 йиллар Самарканд давлат педагогика институти ўқитувчиси;\n1987-1989 йиллар Самарқанд давлат университети бошланғич тарбия услубияти кафедраси мудири;\n1989-2000 йиллар Самарқанд давлат университети педагогика факультети декани;\n2000-2004 йиллар Самарқанд давлат университети ўқув ишлари бўйича проректор;\n2004-2007 йиллар Самарқанд давлат университети педагогика факультети декани;\n2007-2017 йиллар Самарқанд давлат университети кафедраси профессор вазифасини бажарувчиси, университет бирлашган касаба уюшмаси қўмитаси раиси;\n2017 йилдан Самарқанд давлат университети педагогика факультети декани.\nПедагогика факультети 1966 йилда собиқ Садриддин Айний номидаги Самарқанд давлат педагогика институти таркибида «Мактабгача тарбия ва бошланғич таълим услубиёти» номи билан очилган. 1992 йилда педагогика институти Самарқанд давлат университетига қўшилган.\n5A110901 – Педагогика назарияси ва тарихи.\nПедагогика кафедраси қошида 13.00.01 – Педагогика назарияси ва тарихи ихтисослиги бўйича докторантура мавжуд.\nҲозирда факультетда 3 та «Педагогика», «Психология», «Бошланғич таълим методикаси» кафедралари мавжуд бўлиб, уларда 70 нафарга яқин профессор-ўқитувчилар фаолият кўрсатмоқда. Жумладан, 1 нафар фан доктори, 12 нафар фан номзоди.\nҲар бир кафедра қошида ташкил этилган “Заковат”, “Инсайд” “Музокаро” клублари ва “Ёш педагог”, “Ёш психологлар”, “Жонли сўзлар”, “Ёш камалак етакчиси”, “Маҳорат мактаби”, “Ёш ижодкорлар театри студияси”, ва бошқа 14 га яқин турли тўгаракларда талабаларнинг фанларга бўлган қизиқишлари ва ижодий имкониятларини рўёбга чиқаришга шароит яратилган.\nПедагогика факультети илмий жамоаси Москва давлат педагогика университетининг «Умумий педагогика» кафедраси, Душанбе давлат педагогика университетининг «Педагогика» кафедраси, Брянск давлат педагогика институтининг «Индустриал педагогика» факультети, Хўжанд давлат университетининг «Педагогика» кафедраси, Озарбайжон Халқаро университети ҳамда МДҲ ва жаҳоннинг бошқа кўплаб олий таълим муассасалари ва илмий марказлари ўртасида илмий алоқалар йўлга қўйилган.\nПедагогика факультети талабалари 1 нафари Ўзбекистон Республикаси “Президенти” номидаги давлат степендияси совриндори – нафари “Навоий” номидаги давлат степендиати, 1 нафар талаба эса Республика фан олимпиадасида совринли ўринларни олган.\n5111700 Бошланғич таълим ва спорт-тарбиявий иш\n5А110901 Педагогика назарияси ва тарихи (фаолият тури бўйича)\n5А111701 Таълим ва тарбия назарияси ва методикаси (бошланғич таълим)


Ўзбекистон Қизил ярим ой жамияти томонидан маънавий-маърифий тадбир бўлиб ўтди\n16:33 / 10.05.2016\nТошкентдаги Ғафур Ғулом номидаги маданият ва истироҳат боғида «Соғлом бола – келажагимиз» шиори остида маънавий-маърифий тадбир бўлиб ўтди. Бу ҳақда «ЎзА» хабар бермоқда.\nТадбир Ўзбекистон Қизил ярим ой жамияти томонидан ташкил этилди. Унда давлат ва жамоат ташкилотлари вакиллари, санъаткорлар, ёшлар иштирок этди.\nЎзбекистон Қизил ярим ой жамияти раиси Ҳ.Каримов «Соғлом она ва бола йили» Давлат дастури доирасида ёш авлод камолотига йўналтирилган қатор тиббий-ижтимоий лойиҳалар амалга оширилаётганини таъкидлади.\nТадбир доирасида Қизил ярим ой жамиятининг инсонпарварлик фаолиятига оид лавҳалар намойиш этилди, донорлик бўйича махсус акция уюштирилди. Таълим муассасаларида ташкил этилган «Саломатликнинг ёш дўстлари» тўгараклари ўртасидаги танловнинг якуний босқичи бўлиб ўтди.


Беларусда коронавирусга қарши эмлаш январь ойида бошланади | Qalampir.uz\nБеларусда коронавирусга қарши эмлаш январь ойида бошланади\nОлам\t21 Декабрь 2020 16:59 1528\nБеларусда “Спутник V” Россия вакцинаси орқали коронавирус инфекциясига қарши эмлаш январь ойида бошланади. Бу ҳақда бугун, 21 декабрь куни Беларусь Соғлиқни сақлаш вазири Дмитрий Пиневич маълум қилди.\n“Вакцинанинг биринчи партияси январда келади. Биз эмлаш кампаниясини ўшанда бошлаймиз”, дейди Пиневич.\nУнга кўра, Россия томонидан назорат қилувчи органларга тақдим этилган ҳужжатлар ҳар томонлама ўрганиб чиқилганидан сўнг, Россия вакцинасини рўйхатдан ўтказиш ва ундан фойдаланишга рухсат бериш тўғрисида қарор қабул қилинган.\n“Вакцина мамлакатда рўйхатдан ўтган, ушбу вакцинани клиник жиҳатдан ишлатишга рухсат берилган. Вакцинани бизнинг мамлакатда клиник синовлар эмас, балки оддий қабул доирасида ҳам ишлатиш мумкин. Энди келгусида етказиб бериш масалалари пайдо бўлди”, дейди вазир.\nУнинг таъкидлашича, биринчи босқичда вакцинани тиббиёт ходимлари, ўқитувчилар, савдо ва бошқа ишчилар қабул қилади, улар ўз касблари туфайли кўп сонли одамлар билан алоқа қилишга мажбур. Ушбу касб эгалари учун эмланиш бепул бўлади.\nЭслатиб ўтамиз, аввалроқ Қозоғистоннинг Қорағанда вилоятида Россиянинг коронавирусга қарши “Спутник V” вакциналарини ишлаб чиқариш бошлангани ҳақида хабар берилди.\nШунингдек, “Bloomberg” нашри Ўзбекистон “Спутник V” вакцинасига 70 млн доза буюртма бергани ҳақида хабар берди.\n07 Май 21:07 61092\n08 Май 14:47 41223\n07 Май 13:54 31712\n08 Май 22:09 30017\n08 Май 20:36 29781


Hyundai компаниясида премиал автомобиллар ишлаб чиқарувчи суббренд пайдо бўлди\n23:16 / 05.11.2015\nHyundai компанияси премиал автомобиллар ишлаб чиқарувчи Genesis суббрендини расман тақдим қилди. Бу бренд остида компаниянинг премиал моделлари ишлаб чиқарилади. Айни пайтда бундай автомобилларга ўрта ўлчамдаги седан ва купелар киради.\n2020 йилга қадар бренднинг янги моделлар қаторига 6 тагача модель киради ва улар сегментга боғлиқ ҳолда G90, G80, G70 ва шу каби белгиланади. Бу машиналар стандарт машиналардан қанотларга эга янги эмблема, мижозлар учун юқори даражада хизмат кўрсатиш ва ўзига хос дизайн билан ажраб туради.\nGenesis суббренди моделларида Hyundai’нинг АҚШдаги дизайн-студияси ишлаб чиққан Vision G концептуал купесидаги бир қатор стилистик ечимлар қўлланади. Лос-Анжелес санъат музейида августда намойиш қилинган бу купе прототипи “премиал моделларнинг келажак авлоди учун илҳом берувчи” машина деб аталган. Янги моделлар қаторига Genesis седани ва купесининг серҳашам версиялари, шунингдек Equus флагман модели киритилади. Бундан ташқари, компания раҳбарияти катта ўлчамдаги премиал йўлтанламас чиқариш имкониятини ҳам кўриб чиқмоқда. Бу янги машинага асос қилиб Genesis седани платформаси олинади.\nСентябрда Hyundai компанияси N суббрендини тақдим қилганди, бу бренд остида машиналарнинг юқори тезлик билан ҳаракатланувчи версиялари ишлаб чиқарилади. Қаторнинг номида (N) Жанубий Кореядаги Намьянг шаҳри (бу ерда компаниянинг тадқиқотлар ва ишланмалар бўлими жойлашган) ва Германиядаги Нюрбургринг (компаниянинг синов маркази жойлашган) шаҳрига ишора қилинади.


Янгийўл тумани ҳокими 2020 йил якунлари бўйича ҳисобот берди\n16 декабрь куни Халқ депутатлари Янгийўл тумани Кенгашининг навбатдаги VI чақириқ ХХ сессияси ўтказилди.\nСессия ишида Олий Мажлис Сенати аъзоси, вилоят кенгашига сайланган депутатлар, туман кенгаши депутатлари, туман ҳокимининг ўринбосарлари, ҳуқуқни муҳофаза қилиш органлари раҳбарлари, тумандаги бўлим, корхона, идора ва жамоат ташкилотлари раҳбарлари ҳамда ОАВ вакиллари иштирок этди.\nСессия давлат раҳбарининг топшириғига асосан халқ депутатлари маҳаллий кенгашларининг кенгайтирилган йиғилишларида туман, шаҳар ва вилоят ҳокимларининг 2020 йилга ижтимоий-иқтисодий ривожланиш якунларига ҳамда келгуси йилга белгиланган вазифалар мурожаати юзасидан ўтказилди.\nЯнгийўл тумани ҳокимининг маърузаси тингланишини инобатга олиб, бу галги сессияга «4-Ўзбекистон» сайлов округидан сайланган депутат Баходиров Жахонгир Ботиралиевич раислик қилди.\nСессия очилгандан сўнг, Ўзбекистон Республикаси Давлат мадҳияси янгради. Сессияни олиб бориш учун 5 кишидан иборат ҳайъат аъзолари сайлаб олинди. Булар:\nКенгаш раиси сифатида «13-Гулистон» сайлов округидан сайланган депутат туман ҳокими Ялгашев Улуғбек Ўсарович номзоди;\n«4-Ўзбекистон» сайлов округидан сайланган депутат Баходиров Жахонгир Ботиралиевич номзоди;\nРегламент ва депутатлик одоби масалалари бўйича доимий комиссия раиси – «23-Дархон» сайлов округидан сайланган депутат Нажмиддин Журабоев номзоди;\n«Маҳаллий бюджетни шакллантириш ва ижро этиш, иқтисодий ислоҳотларни амалга ошириш ва тадбиркорликни ривожлантириш масалалари бўйича доимий комиссия раиси – «26-Хақиқат» сайлов округидан сайланган депутат Муборак Мирзаханов номзоди;\nАграр, сув хўжалиги масалалари ва экология бўйича доимий комиссия раиси «25-Шўралисой» сайлов округидан сайланган депутат Джабборов Рахмонали Мақсудович номзоди.\nСессия котиблигига 18-«Аҳил» сайлов округидан сайланган депутат Шараббаева Мухайё Турдиевна сайланди.\nЯнгийўл туман ҳокимининг туманни 2020 йилги ижтимоий-иқтисодий ривожланиш якунларига ҳамда келгуси йилда амалга ошириладиган вазифаларга бағишланган мурожаатидан сўнг, мавзу юзасидан савол-жавобларга ўтилди.\nШундан сўнг депутат Расул Кушербаев Хидралиевич сўзга чиқиб, кўплаб мухокамаларга сабаб бўлаётган коммунал соҳа ва бюджет маблағларини сарфланишида қўшимча таклифларни билдириб ўтди.\nСессия муҳокамасига қўйилган барча масалалар юзасидан тегишли тартибда қарорлар қабул қилинди.\nСессиядан сўнг матбуот анжумани ўтказилди. Анжуманда журналист ва блогерлар томонидан коммунал соҳада, бюджет маблағларининг сарфланишида олиб борилаётган жараёнлар тўғрисида саволлари ва таклифлари берилди.\nСектор раҳбарлари, ҳоким ўринбосарлари ва тиббиёт мутахассиси томонидан берилган саволлар юзасидан батафсил жавоблар берилди.\nШунингдек, ахборот маконида фуқаролар томонидан йўлланаётган ёлғон маълумотларни ўрганиш ва жавобгарликлари тўғрисида муҳокама юритилди.\nЯнгийўллик деҳқонлар: «Ойликсиз ишлаймиз, қулупнай экиб тирикчилик қиламиз, лекин шуни ҳам бузиб ташлашяпти»\nУй бузиб ташланган, болалар кўчада қолган. Сарсон бўлган оила қисмати


24 сентябрь, 2020, 14:05\nКуман ҳаммани ҳайрон қолдиряпти\nРональд Куман ўз шогирдлари қаторига ҳеч ким кутмаган футболчини қўшишга қарор қилди.\nКаталонияликлар ҳимоя чизиғини кучайтириш учун “Челси”да тўп сураётган германиялик Антонио Рюдигерга оғиз солмоқда.\n“Челси” бош мураббийи Фрэнк Лэмпард ҳам Рюдигернинг яна уч йиллик шартнома борлигига қарамай, клуб раҳбариятидан битимни янгилашни ва амал қилиш муддатини узайтиришни сўраяпти. Шунга қарамай, Лэмпард немис футболчисига етарлича ўйин вақти бермаётгани учун Антонио бошқа жамоалар таклифини қабул қилишга тайёр.\nУмуман олганда эса, Рюдигер 2017 йилдан буён 115 та учрашув ўтказиб, олтита гол урган. Агар истеъдодли ҳимоячи асосий таркибга кира олмаса, Германия миллий терма жамоасидаги жойини йўқотиб қўйиши мумкин. Унинг ўзи келаси йили бўладиган Европа чемпионатида иштирок этишни истамоқда.


Автомобиль олиб қочиш билан боғлиқ иш кутилмаган тус олди - xabar.uz\nАвтомобиль олиб қочиш билан боғлиқ иш...\n24.03.2020 12:18 0 4166\n10 март куни соат 23.20 да 102 рақамига вақтинчалик пойтахтнинг Сергели туманида яшовчи қашқадарёлик 40 ёшли Ҳамза Б. қўнғироқ қилиб, унинг «Ласетти» русумли автомобили олиб қочилганлиги ҳақида хабар берди.\nВоқеа Ҳамза Б. яшайдиган уй олдида рўй берган. У уйига ишдан кеч соат 19.00 атрофида келиб, «Ласетти» русумли автомобилини уйидан тахминан 50 метр узоқликда қолдирган. Тахминан соат 23.10 атрофида автосигнализация ишлаб кетади. Ҳамза Б. пастга тушганида машина қолдирилган жойида йўқ эди.\nТезкор-қидирув тадбирлари натижасида автомобиль Тошкент вилояти Зангиота туманида топилди. Аниқланишича, «Ласетти» автомобили аслида бошқа шахсга тегишли бўлган, Ҳамза Б. эса уни ишончнома асосида бошқариб юрган. Автомобилнинг асл эгасининг айтишича, Ҳамза машинани кейинчалик харид қилиш шарти билан ижарага олган, аммо келишув шартларини бажармаганлиги сабабли эгаси машинани олиб кетишга қарор қилган.\nБу каби тушунмовчиликларни олдини олиш мақсадида ҳамюртларимиздан келишув тузиш ва уни бекор қилиш вақтида қонун доирасида ҳаракат қилишларини сўраймиз, дейилади ИИББ хабарида.\nКоронавирус 02/04, 12:42\nАвтотранспорт ҳаракатига чеклов бизга нима беради?\nАвто 29/03, 00:09\nТошкент шаҳри ва вилоят марказларида автомобиллар ҳаракати кескин чекланади


Тоғли Бадахшон ахолиси имтиёзли электр энергияси билан таъминланади\nТоғли Бадахшон автоном вилоятини электр энергияси билан таъминлайдиган Pamir Energy компанияси Ҳамкорлик бўйича швейцария офисининг қўллаб-қувватлаши ёрдамида электрдан самарали фойдаланиш бўйича лойиҳани амалга оширмоқда.\nЛойиҳа доирасида компания вилоят аҳолиси учун кузги-қишки давр вақтида сарфланган электр энергиясининг нарҳини камайтирди. Масалан, мартдан ноябргача Pamir Energy ҳар ой учун 360 кВт электроэнергия етказиб беради ва бунинг учун унинг нарҳидан 10% ини тўлаш керак бўлади, қолган – 90% ни компания қоплайди, бироқ бунинг учун электр энергияси ҳажмини фойдаланувчилар бир ойга “чўздиришлари” лозим бўлади. Бу жараён субсидия деб аталиб, ушбу электр энергияси қийматли ифодада 70 сомонини ташкил этади (тахминан 10 АҚШ доллари).\nКомпаниянинг сотувлар ва маркетинг Департаментининг бошлиғи Хотамшо Хушкадамов гапига кўра, бундай ташаббусдан мақсад Помирда ёқилғи ва ўтин етишмовчилиги фонида электр энергиясини тежамли истеъмол қилиш ҳисобланади. Унинг гапидан маълум бўлишича, субсидия олиш учун одамлар электр энергиясини тежаб сарфлашлари лозим бўлади.\nТБАО (Тоғли Бадахшон Автоном Округи) Рушан тумани раисининг биринчи ўринбосари Мажид Мажидовнинг гапига қараганда, бундай чоралар тоғли ҳудудда яшовчиларнинг ташвишини енгиллаштириш ва элкетр энергиясидан самарали фойдаланиш кўникмаларини ўргатишга имкон беради. ТБАО аҳолиси 300 мингга яқин одамни ташкил этади.\nPamir Energy компанисининг ихтиёрида бугунги кунда 11 та кичик ва ўрта ГЭС лар бор бўлиб, уларнинг энг йириклари «Памир-1» ва «Хорог» ва яна 9 таси вилоят районларида жойлашган. Компания шунингдек Афғонистонга электр энергиясини экспорт қилади.